CELEX: 52013PC0615
Language: sl
Date: 2013-09-04
Title: Predlog UREDBA EVROPSKEGA PARLAMENTA IN SVETA o skladih denarnega trga

|
			
		
		
		52013PC0615
		
			Predlog UREDBA EVROPSKEGA PARLAMENTA IN SVETA o skladih denarnega trga /* COM/2013/0615 final - 2013/0306 (COD) */
			
				
		
		
			
			   	OBRAZLOŽITVENI MEMORANDUM
1.           OZADJE PREDLOGA
Skladi denarnega trga (v nadaljnjem besedilu:
SDT) so v Evropi pomemben vir kratkoročnega financiranja finančnih
institucij, podjetij in vlad. SDT imajo v Evropi približno
22 % kratkoročnih dolžniških vrednostnih papirjev, ki jih izdajo
vlade ali podjetniški sektor. SDT imajo v lasti tudi
38 % kratkoročnega dolga, ki ga izda bančni sektor.
Na strani povpraševanja so SDT instrument za
kratkoročno upravljanje denarnih sredstev, ki zagotavlja visoko stopnjo
likvidnosti, diverzifikacije, stabilnosti vrednosti in tržnega donosa. SDT
uporabljajo zlasti podjetja, ki bi rada kratkoročno naložila presežna
denarna sredstva, na primer do večjega izdatka, kot je izplačilo
plač. 
Zato so SDT ključna povezava med
povpraševanjem in ponudbo kratkoročnih denarnih sredstev. SDT upravljajo
sredstva v višini približno 1000 milijard EUR in spadajo v kategorijo
skladov, ki se razlikujejo od vseh drugih vzajemnih skladov. Večina SDT,
tj. približno 80 % sredstev in 60 % skladov, deluje v skladu s
pravili Direktive 2009/65/ES o kolektivnih naložbenih podjemih za
vlaganja v prenosljive vrednostne papirje (KNPVP). Preostanek SDT bi moral
delovati od julija 2013 v skladu s pravili Direktive 2011/61/EU
o upraviteljih alternativnih investicijskih skladov (UAIS).
Povprečna velikost SDT močno presega povprečno velikost
sklada KNPVP. Posamezen SDT lahko na primer doseže velikost
50 milijard EUR. SDT imajo sedež v nekaj državah članicah, pri
čemer predstavljajo Francija, Irska in Luksemburg več kot
95 % trga. Trg je kljub temu močno povezan z drugimi državami
zaradi visokega deleža čezmejnih naložb in investitorjev ter čezmejne
razširitve negativnih vplivov med SDT in njihovimi sponzorji, ki imajo v
večini primerov sedež v drugih državah kot SDT. 
Zaradi sistemske povezanosti SDT z
bančnim sektorjem na eni strani ter s poslovnimi in državnimi financami na
drugi strani je delovanje SDT ključnega pomena v mednarodnem delu
bančništva v senci. Odbor za finančno stabilnost (FSB) in druge
institucije, kot sta Mednarodno združenje nadzornikov trga vrednostnih
papirjev (IOSCO) in Evropski odbor za sistemska tveganja (ESRB), so
analizirali finančni sektor in ugotovili, da so bili nekatere dejavnosti
in subjekti sistemskega pomena, vendar jim zakonodajalci niso namenili zadostne
ravni pozornosti. V sektorju upravljanja premoženja so bili SDT opredeljeni kot
sistemsko pomembni. Evropski parlament je novembra 2012 sprejel resolucijo o
bančništvu v senci, v kateri poziva Komisijo, naj predloži predlog s
posebnim poudarkom na vprašanju SDT[1].
ESRB je pripravil temeljito analizo sistemskih
tveganj, povezanih z delovanjem SDT. Njegova priporočila so se zlasti
nanašala na stabilnost in likvidnost SDT ter vsebujejo tudi dodatna pravila
glede preglednosti in poročanja. Navedena priporočila so bila v
glavnem vključena v predlog Komisije, pri čemer so bili upoštevani tudi
njihovi morebitni negativni učinki na financiranje evropskega
gospodarstva.
SDT so primeren instrument za investitorje,
ker imajo podobne značilnosti kot depoziti, tj. omogočajo
takojšen dostop do likvidnosti in relativno stabilnost vrednosti. Glede na te
značilnosti investitorji menijo, da so SDT varna in bolj diverzificirana alternativa
bančnim depozitom. Vendar so SDT dejansko klasični naložbeni skladi s
tržnimi tveganji, ki so neločljivo povezana s katero koli naložbo v
sklade. Zato v primeru, ko se cene sredstev, v katera je vložil SDT,
začnejo zmanjševati, zlasti v izjemnih tržnih pogojih, SDT ne more vedno
izpolniti zagotovila za takojšnji odkup in ohranitev vrednosti enote ali
deleža, ki ju je SDT izdal investitorjem. Nekateri sponzorji skladov (zlasti
banke) morda lahko „okrepijo“ vrednost deležev z dodelitvijo sponzorske
podpore, medtem ko drugi (zlasti upravitelji sredstev) morda nimajo kapitala,
potrebnega za to. Zaradi neusklajene zapadlosti med dnevno likvidnostjo, ki jo
SDT nudi investitorjem, in likvidnostjo sredstev v portfelju SDT,
takojšnji odkup ni vedno mogoč. Da bo cena odkupa stabilna, je pogosto
podprto z bonitetno oceno AAA. Pomanjkljivost tega je, da bodo investitorji
zahtevali odkup takoj, ko bodo zaznali tveganje, da SDT morda ne bodo
zagotovili obljubljene likvidnosti in stabilnega odkupa, kar lahko
povzroči t. i. „beg“ investitorjev.
Za beg investitorjev so značilne
množične in nenadne zahteve za odkup, ki jih predložijo večje skupine
investitorjev, ki želijo preprečiti izgube in opraviti odkup po čim
višji ceni. Beg investitorjev je sistemsko pomemben, ker SDT sili v hitro
prodajo sredstev, da bi izpolnili neporavnane zahteve za odkup. Trend
odkupovanja sam po sebi pospešuje nižanje neto vrednosti sredstev (NVS) iz
sklada, zaradi česar se povečujeta upad NVS in strah, da je denarni
trg kot celota nestabilen. Ker imajo SDT osrednjo vlogo pri kratkoročnem
financiranju subjektov, kot so banke, podjetja ali vlade, ima lahko beg investitorjev
iz SDT širše makroekonomske posledice. Medtem ko banke predstavljajo
največji del (85 %) finančnih instrumentov,
izdanih SDT, v višini 1000 milijard EUR, vlade predstavljajo
približno 10-odstotni delež in podjetja približno 5-odstotni delež. Vlade in
zelo velika podjetja uporabljajo denarni trg kot sredstvo za pridobitev
kratkoročnega financiranja poleg kreditnih linij bank.
Problemi, povezani z begom investitorjev, so
sistemski zaradi: (1) tesnih povezav SDT z realnim gospodarstvom (vloga
SDT v zadovoljevanju kratkoročnih finančnih potreb subjektov, ki
uporabljajo denarni trg kot instrument za financiranje), in (2) njihove
povezave s sponzorji. Poleg tega beg investitorjev iz SDT vključuje tudi
vidik zaščite investitorjev, saj so investitorji, ki se za odkup
odločijo pozno (navadno zasebni investitorji), v neugodnem položaju v
primerjavi z investitorji, ki se za odkup odločijo prej.
Te težave so obravnavane v predlagani uredbi.
Ta uvaja skupne standarde za povečanje likvidnosti SDT in
zagotavljanje stabilnosti njihovih struktur. Uvedena bodo enotna pravila, ki
bodo zagotavljala najnižjo raven dnevnih in tedenskih likvidnih sredstev.
Vzpostavljena bo standardizirana politika, ki bo upravitelju sklada omogočala
boljše razumevanje baze investitorjev. Uvedena so tudi splošna pravila za
zagotovitev, da SDT vlagajo v visokokakovostna in zelo diverzificirana sredstva
dobre kreditne kakovosti. Ti ukrepi zagotavljajo ustrezno likvidnost sklada za
izpolnitev investitorjevih zahtev za odkup.
Stabilnost SDT bo zagotovljena z
vzpostavitvijo jasnih in usklajenih pravil vrednotenja za sredstva, v katera
vlagajo SDT. Ta pravila vrednotenja bodo ponovno vzpostavila očitno
dejstvo, da so SDT običajni vzajemni skladi, katerih naložbena sredstva so
odvisna od nihanja cen. 
Nekateri SDT bodo lahko obdržali
računovodsko metodologijo, ki omogoča stabilno ceno vplačila in
odkupa, če bodo vzpostavili ustrezne denarne rezerve. Ta t. i. „blažilnik
NVS“ bo namenjen obvladovanju gibanj na kapitalskih trgih. Preprečiti bi
moral tudi nepripravljenost sponzorjev za zagotavljanje zunanje podpore,
če bi to zahtevali njihovi SDT. Blažilnik bo znašal
3 % upravljanih sredstev iz SDT. Glede na ugotovljene primere podpore
sponzorjev med krizo (123 primerov v zvezi s SDT v ZDA) je bila
podpora le v 3 primerih višja od 3 %. Ko sklad Reserve Primary
Fund leta 2008 ni izpolnil obveznosti, je izgubil 3 %
na 1,5-odstotno izpostavljenost sredstvom Lehman. Blažilnik ne bo
zagotovil polnega jamstva imetnikom deležev konstantne neto vrednosti sredstev
(KNVS), vendar raven zagotavlja ravnovesje med potrebo po trdnem in varnem
modelu KNVS in finančnimi zmogljivostmi upraviteljev. Stroški za SDT bodo
odvisni od stroškov financiranja posameznega upravitelja. Ti stroški lahko
letno znašajo od 3 % do 10 %. Skupaj z blažilnikom v višini 3 %
bi to pomenilo letno povečanje provizij za upravljanje z 0,09 % na
0,30 %. Pričakuje se, da bo del tega zvišanja stroškov plačal
upravitelj, medtem ko bo ostalo preneseno na investitorje. Povišanje provizije
bo vplivalo na donos, ki ga lahko imajo investitorji z vlaganjem v SDT, po
drugi strani pa bodo imeli koristi od produkta z dodatno zaščito pred
tržnimi gibanji v osnovnih sredstvih.
Poleg teh določb bo splošno pravilo o
ocenjevanju zagotovilo, da se upravitelji in investitorji sklada ne bodo
več zanašali na zunanje kreditne ocene, ki bi lahko bile škodljive za
delovanje denarnega trga, kadar pride do znižanja ocen. Te ukrepe bodo
spremljale povečane zahteve glede preglednosti, ki bodo zagotovile, da bo investitor
pravilno razumel profil tveganj in donosa svoje naložbe.
Predlagana uredba se bo opirala na
obstoječe postopke izdaje dovoljenj za KNPVP, ki so usklajeni z
direktivo KNPVP. Uvedla bo usklajen postopek izdaje dovoljenj za alternativni
investicijski sklad – sklad denarnega trga (AIS SDT), saj direktiva UAIS
prepušča diskrecijo izdaje dovoljenj za AIS državam članicam. Usklajeni
postopek za AIS SDT bo posnemal usklajen postopek izdaje dovoljenj,
predviden za KNPVP. Upravitelji bodo še naprej delovali v skladu z
direktivo KNPVP ali direktivo UAIS, medtem ko bodo upravitelji in
skladi, ki bodo spadali v okvir te uredbe, morali upoštevati dodatno raven
posebnih pravil za produkte SDT.
Ta enotna pravila naj bi varovala integriteto
notranjega trga in povečala njegovo trdnost, da bi se zmanjšali
učinki nove krize. Investitorji bodo ozaveščeni o tveganjih,
povezanih s temi reguliranimi produkti, in varnosti v zvezi s predlogom
homogenih naložb, povezanim s skladi denarnega trga v Uniji. Usklajena pravila
o produktih po vsej Evropi bodo koristila upraviteljem. Izdajatelji
instrumentov denarnega trga bodo tako delovali v stabilnejšem okolju, kjer bo
ohranjena vloga SDT kot instrumenta za financiranje. 
2.           REZULTATI POSVETOVANJ Z ZAINTERESIRANIMI
STRANMI IN OCENE UČINKA
2.1.        Posvetovanje z zainteresiranimi
stranmi
Komisija od začetka leta 2012
sodeluje v obširnem posvetovanju s predstavniki širokega nabora organizacij. V
okviru sodelovanj so potekala dvostranska in večstranska srečanja,
eno javno posvetovanje o bančništvu v senci, eno javno posvetovanje o
vprašanjih upravljanja premoženja, ki vključujejo SDT, in javna konferenca
o bančništvu v senci. V tem postopku je Komisija dobila veliko informacij
o delovanju trga SDT in njegovih segmentov ter poglede na zadeve, ki jih
je treba rešiti, in kako jih rešiti. 
2.1.1.     Zelena knjiga o
bančništvu v senci
Odzivi na zeleno knjigo dajejo široko sliko
evropskega bančništva v senci. Na javnem posvetovanju o upravljanju
premoženja, ki je potekalo julija 2012, so bila na podlagi teh odzivov
oblikovana bolj usmerjena vprašanja v zvezi z delovanjem SDT. SDT je bil
namenjen tudi del javne konference aprila 2012, ki so se je udeležile
zainteresirane strani iz EU in ZDA. Predstavniki regulativne strani in
panoge, ki tvorijo forum o SDT, so predstavili svoje poglede na potrebo po
reformi trga SDT v EU. 
2.1.2.     Posvetovanje o upravljanju
premoženja 
Poglavje o SDT je bilo vključeno v
širše javno posvetovanje o raznovrstnih vprašanjih v zvezi z upravljanjem
premoženja, objavljeno 26. julija 2012 (to posvetovanje se je
zaključilo 18. oktobra 2012). Službe Komisije so prejele
56 odgovorov, povezanih z oddelkom o SDT. 
2.2.        Ocena učinka
Komisija je v skladu s politiko o boljši
zakonodaji izvedla oceno učinka različnih možnosti politike. Za zagotavljanje
likvidnosti in stabilnosti SDT je bilo analiziranih skupno 16 možnosti.
Vse te možnosti so bile analizirane v skladu s splošnimi cilji, kot sta
krepitev finančne stabilnosti enotnega trga in povečanje zaščite
investitorjev v SDT, vendar tudi v skladu z bolj specifičnimi cilji te
pobude: (i) preprečevanjem tveganja razširitve negativnih vplivov na
realno gospodarstvo, (ii) preprečevanjem tveganja razširitve negativnih
vplivov na sponzorje in (iii) ublažitvijo slabšega položaja investitorjev, ki se
za odkup odločijo pozneje, zlasti kar zadeva odkupe v izjemnih tržnih
pogojih.
Analizirani so bili učinki, ki
vključujejo stroške in koristi različnih zainteresiranih strani, investitorjev,
upraviteljev premoženja, izdajateljev kratkoročnega dolga in sponzorjev.
Rezultati teh analiz govorijo v prid vzpostavitvi trdnejšega okvira SDT,
tj. povečanih ravneh likvidnosti in stabilnejše strukture. Učinek
prednostnih možnosti naj bi na splošno koristil SDT in denarnemu trgu, saj bi
izboljšal njihovo prilagodljivost izjemnim tržnim pogojem. To bo vzpostavilo
stabilnejše okolje denarnega trga v Evropi, kar bo koristilo investitorjem,
izdajateljem kratkoročnega dolga in bankam, ki sponzorirajo SDT.
Službe GD MARKT so se
16. januarja 2013 sestale z odborom za oceno učinka. Odbor je
analiziral to oceno učinka in svoje pozitivno mnenje predložil
18. januarja 2013. Na srečanju so člani odbora službam
GD MARKT predložili pripombe za izboljšanje vsebine ocene učinka,
zaradi katerih so bile potrebne nekatere spremembe končnega osnutka.
Opredelitev problema je bila izboljšana z vključitvijo večjega
števila podrobnosti o trgih SDT, njegov opis pa je bil obogaten z
dodatnimi primeri iz Unije, ki prikazujejo zlasti čezmejno razsežnost
problema. Izboljšala se je povezanost med cilji in možnostmi pri ugotovljenih
problemih, uporabljeni pa so bolj kvantitativni operativni cilji. Učinki
na investitorje in stroški upoštevanja predpisov, ki bi jih povzročili
predvideni ukrepi, so bili podrobneje obrazloženi. Bolje so opisani tudi
učinki na države članice in mednarodno zakonodajno usklajenost.
Sistematično so bili uvedeni tudi vidiki zainteresiranih strani, zlasti v
oddelku analize in primerjave možnosti.
3.           PRAVNI ELEMENTI PREDLOGA
3.1.        Pravna podlaga in izbira
pravne oblike
Pravna podlaga Uredbe je
člen 114(1) PDEU, ki uvaja enotne določbe,
osredotočene na delovanje notranjega trga. Pravila skrbnega in varnega
poslovanja s produkti določajo meje tveganj, povezanih s SDT. V taki
obliki ne urejajo dostopa do dejavnosti upravljanja premoženja, ampak urejajo,
kako se take dejavnosti izvajajo, da se zagotovi zaščita in finančna
stabilnost investitorja. Podpirajo pravilno in varno delovanje notranjega trga.
S predlaganimi zakonodajnimi ukrepi bo za
doseganje cilja integritete notranjega trga oblikovan zakonodajni okvir za SDT,
ki naj bi zagotavljal večjo zaščito investitorjev v SDT in izboljšano
finančno stabilnost s preprečevanjem razširitve negativnih vplivov.
Predlagane določbe bodo ciljno usmerjene, s čimer bo zagotovljena
ustrezna likvidnost sklada za izpolnjevanje investitorjevih zahtev za odkup ter
vzpostavitev dovolj varne strukture SDT, ki bo zagotavljala stabilnost
tudi v neugodnih tržnih pogojih. Uredba velja za najprimernejši zakonodajni
instrument za uvajanje enotnih zahtev, med drugim v zvezi z obsegom upravičenih
sredstev, pravili o diverzifikaciji, pravili o izpostavljenosti kreditnim
in likvidnostim tveganjem ter tveganjem v zvezi z obrestno mero ter pravili v
zvezi z izdajanjem dovoljenj za sklade, ki želijo sodelovati v naložbah
denarnega trga. To so predvsem pravila skrbnega in varnega poslovanja s
produkti, katerih cilj je oblikovanje varnejših in učinkovitejših
evropskih SDT in tako zmanjšanje s tem povezanih sistemskih tveganj.
Izvajanje dejavnosti upraviteljev skladov ureja
direktiva KNPVP ali direktiva UAIS. Dejavnosti upraviteljev bodo še
naprej predmet direktive UAIS in direktive KNPVP, pravila
o produktih, zajeta v okviru KNPVP, pa bodo dopolnjena s pravili
o produktih iz te nove uredbe. 
3.2.        Subsidiarnost in sorazmernost
Nacionalni regulativni pristopi so nujno omejeni
na zadevno državo članico. Zakonska ureditev profila produkta in
likvidnosti SDT na nacionalni ravni pomeni le tveganje, da se bodo
različni produkti prodajali kot SDT. To bi povzročilo zmedo med investitorji
in oviralo vzpostavitev enakih konkurenčnih pogojev po vsej Uniji za
subjekte, ki ponujajo SDT profesionalnim ali malim investitorjem. Različni
nacionalni pristopi, povezani z osnovnimi značilnostmi SDT, bi
povečali tudi tveganje za čezmejno razširitev negativnih vplivov,
zlasti kadar imajo izdajatelji in SDT sedež v različnih državah
članicah. Ker SDT vlagajo v širok razpon finančnih instrumentov po
vsej Evropi, bi propad enega SDT (zaradi nezadostne ureditve na nacionalni
ravni) negativno vplival na financiranje na državni ravni in ravni podjetij v
EU. 
Ker ima veliko upraviteljev SDT
v Evropi stalno prebivališče v drugih državah članicah, kot v
tistih, kjer se tržijo skladi, je vzpostavitev trdnega okvira bistvena, da se
prepreči čezmejna razširitev negativnih vplivov. Izogniti bi se bilo
treba tudi čezmejni razširitvi negativnih vplivov med SDT in njegovim
sponzorjem, ki ima pogosto sedež v drugi državi članici. Razširitev
negativnih vplivov je zlasti pereča, kadar ima sponzor sedež v državi
članici, ki morda nima proračunskih sredstev, da bi jamčila za
sponzorja, ki ne izpolnjuje svojih obveznosti. 
Kar zadeva sorazmernost, predlog dosega
ustrezno ravnovesje med zadevnim javnim interesom in stroškovno
učinkovitostjo ukrepa. Zahteve, ki jih morajo upoštevati različne
strani, so natančno opredeljene. Kjer je mogoče, so zahteve
oblikovane kot minimalni standardi (npr. dnevna ali tedenska likvidnost, meje
koncentracije izdajateljev), regulativne zahteve pa so bile oblikovane tako, da
ne bodo po nepotrebnem motile obstoječih poslovnih modelov (npr. zagotavljanje
primernih prehodnih obdobij pred uvedbo variabilne NVS za SDT ali
omogočanje, da lahko upravitelji izbirajo med strogimi kapitalskimi
zahtevami in variabilno NVS svojega SDT). Z določitvijo teh zahtev so bili
uravnoteženi zlasti potreba po uravnoteženi zaščiti investitorja,
izogibanje čezmejni razširitvi negativnih vplivov, učinkovitost
trgov, financiranje evropske panoge in stroški panoge.
3.3.        Učinek na vprašanja
temeljnih pravic
Predlog je pomemben zaradi učinka na
dve temeljni pravici Listine Evropske unije o temeljnih pravicah, tj.
svobodo gospodarske pobude (člena 16 in 22) in varstvo potrošnikov
(člen 38).
Cilj splošnega interesa predloga, ki
utemeljuje nekatere omejitve navedenih temeljnih pravic, je cilj zagotavljanja
integritete in stabilnosti trga. Na svobodo gospodarske pobude lahko
učinkuje potreba po sledenju posebnim ciljem za zagotavljanje zadostne
likvidnosti, preprečevanje tveganja razširitve negativnih vplivov in
krepitev zaščite investitorjevih interesov. Vendar predlog v celoti
spoštuje bistvo te temeljne pravice. Predlagana nova pravila bodo v splošnem
ponovno uvedla pravico do varstva potrošnikov (člen 38) ob
spoštovanju temeljnih pravic in upoštevanju načel, priznanih v Listini
Evropske unije o temeljnih pravicah, ki je vsebovana v Pogodbi
o delovanju Evropske unije.
3.4.        Podrobne obrazložitve
predloga
Predlog uredbe o skladih denarnega trga
(SDT) vsebuje devet poglavij. 
3.4.1.     Poglavje I – Splošne
določbe (členi 1–6)
Poglavje I obravnava splošna pravila, kot
so vsebina in obseg predlaganih pravil, opredelitve, izdaja dovoljenj
za SDT ter povezanost predlagane uredbe z obstoječimi pravili iz
Direktive 2009/65/ES (KNPVP) in
Direktive 2011/61/EU (UAIS). 
V
členu 1 sta določena vsebina in obseg predlagane uredbe, ki se
nanaša na vse ustanovljene SDT, upravljane in/ali tržene v Uniji, v njem pa je
določeno tudi, da so zahteve iz Uredbe izčrpne, tj. da so
pripravljene tako, da ne puščajo prostora za dodatno „čezmerno
prenašanje“ na nacionalno raven. SDT so KNPVP ali AIS, ki vlagajo v
kratkoročne finančne instrumente in imajo posebne cilje.
Člen 2 vsebuje bistvene opredelitve, potrebne za enotno uporabo
predlagane uredbe. V členu 3 je vsebovana zahteva, da morajo biti kolektivni
naložbeni podjemi odobreni izključno kot SDT kot del usklajenega
postopka izdaje dovoljenj za KNPVP ali v skladu z novim usklajenim
postopkom, določenim v členu 4 za AIS. Člen 5
pridržuje poimenovanje „SDT“ le za sklade, ki so usklajeni z Uredbo. V
členu 6 je opisano medsebojno delovanje med obstoječimi pravili
za KNPVP in pravili za UAIS ter novo uredbo o SDT, pri
čemer je v njem določeno predvsem, da bo skladnost z Uredbo naložena
upravitelju SDT.
3.4.2.     Poglavje II – Obveznosti v
zvezi z naložbenimi politikami SDT (členi 7–20)
Poglavje II vsebuje pravila o dovoljenih
naložbenih politikah SDT, kot so upravičena sredstva, diverzifikacija,
koncentracija in kreditna kakovost naložbenih sredstev. 
V členu 7 je opisan odnos med
pravili za KNPVP o naložbenih politikah in predlaganimi pravili
o naložbenih politikah SDT, ob upoštevanju, da je SDT lex specialis v
povezavi s pravili za KNPVP, posebej naštetimi v členu 7. V
členu 8 so opisane štiri kategorije finančnih sredstev, v katere
lahko vlaga SDT: instrumenti denarnega trga, depoziti pri kreditnih
institucijah, izvedeni finančni instrumenti in pogodbe o začasnem
odkupu. Po drugi strani SDT ne sme vlagati v nobena druga sredstva, izvajati
prodaje na kratko instrumentov denarnega trga, pridobiti izpostavljenosti
lastniškemu kapitalu ali borznemu blagu, skleniti poslov izposoje ali posojanja
vrednostnih papirjev, skleniti pogodbe o začasni prodaji ali si izposojati
ali posojati denar, saj bi ti razredi sredstev in prakse ogrozili profil
likvidnosti SDT. V členih 9 do 13 so dodatno opisani pogoji
upravičenosti za štiri kategorije sredstev, v katere lahko vlaga SDT. Zlasti
člen 13 vsebuje pravila za zagotavljanje, da je zavarovanje s premoženjem,
prejeto v zameno za pogodbo o začasnem odkupu, dovolj likvidno, da se
lahko hitro proda, ko je to potrebno.
Člen 14 vsebuje podrobna pravila
o diverzifikaciji upravičenih naložbenih sredstev, ki jih mora
spoštovati vsak SDT, kot so zgornje meje, kolikšen delež lahko predstavlja
posamezni izdajatelj (v odstotku upravljanih sredstev SDT), in pravila o
največji izpostavljenosti tveganju, ki jo ima lahko SDT v odnosu do
posamezne nasprotne stranke. Po drugi strani so v členu 15
obravnavane najvišje meje lastniškega deleža, ki ga ima lahko SDT (kot investitor)
pri posameznem izdajatelju (meje koncentracije). Za zmanjšanje
sistematičnega zanašanja na zunanje bonitetne ocene členi 16
do 19 vsebujejo podrobna pravila o notranji oceni kreditne kakovosti
naložbenih instrumentov SDT. V členu 20 so opisane zahteve za
upravljanje notranjega postopka bonitetnega ocenjevanja, zlasti vloga višjega
vodstva. 
3.4.3.     Poglavje III – Obveznosti v
zvezi z obvladovanjem tveganja SDT (členi 21–25)
Poglavje III obravnava vidike
obvladovanja tveganja, ki jih mora uvesti SDT, kot so profil zapadlosti in
likvidnosti sredstev SDT, naročanje bonitetnih ocen, t. i.
politike „poznavanja lastnih strank“ ter testiranje izjemnih situacij. 
Nova pravila o tehtani povprečni
zapadlosti in tehtanem povprečnem trajanju skupaj z zahtevami za lastniške
deleže dnevno in tedensko zapadlih sredstev so osnovna načela pri
povečevanju profila likvidnosti SDT in njegove zmožnosti izpolnjevanja
investitorjevih odkupov. Člen 21 vsebuje pomembno določbo
o profilu zapadlosti, ki jo morajo upoštevati vsi kratkoročni SDT. Člen 22
vsebuje ustrezna pravila za standardne SDT, ki vlagajo v dolgoročnejše
instrumente kot kratkoročni SDT. Standardni SDT imajo različne
omejitve zapadlosti, kot sta tehtano povprečno trajanje in tehtana
povprečna zapadlost, in lahko uporabljajo nižjo omejitev diverzifikacije
za naložbe v instrumente denarnega trga, ki jih izda isti subjekt. Te
značilnosti so skladne s cilji standardnih SDT, da ponudijo nekoliko višje
donose, kot so obrestne mere na denarnem trgu. Značilnosti te kategorije
SDT so tudi v skladu z dejstvom, da se standardni SDT ne morejo upravljati kot SDT
s konstantno NVS (člen 22(5)) in so zato manj dovzetni za masivne
odtoke sredstev. 
Člen 23 preprečuje, da bi SDT
naročal ali financiral zunanjo bonitetno oceno, in s tem dopolnjuje
pravila o notranjih bonitetnih ocenah iz členov 16 do 19.
Člen 24 uvaja zahteve za „poznavanje lastnih strank“. Namen teh
pravil je, da bodo SDT lahko bolje predvideli cikle odkupov. Člen 25
vsebuje pravila o testiranju izjemnih situacij. 
3.4.4.     Poglavje IV – Pravila
vrednotenja (členi 26–28)
Poglavje IV obravnava vrednotenje
naložbenih sredstev SDT in izračun neto vrednosti enot ali
deležev SDT. 
Členi 26 do 28 vsebujejo
pravila o tem, kako mora SDT vrednotiti svoja posamezna naložbena sredstva,
izračunati neto vrednost enote ali deleža SDT ter kako pogosto morata
biti izvajani obe vrsti vrednotenja. Čeprav obstaja splošno pravilo, ki
priporoča vrednotenje po tekočih tržnih cenah, lahko SDT uporabljajo
tudi vrednotenje z uporabo notranjega modela, kadar vrednotenje po tekočih
tržnih cenah ni mogoče ali tržni podatki niso dovolj kakovostni. Le
SDT s konstantno neto vrednostjo sredstev (SDT KNVS) lahko vrednotijo
sredstva tudi z odplačno vrednostjo. Metoda, izbrana za izračun NVS,
je zlasti pomembna pri izdajanju in odkupu deležev ali enot SDT
(člen 26). 
3.4.5.     Poglavje V – Posebne zahteve
za SDT KNVS (členi 29–34)
Poglavje V vsebuje posebne zahteve za
SDT, ki vrednotijo svoja sredstva z odplačno vrednostjo ali navajajo konstantno
neto vrednost enot ali deležev ali zaokrožujejo konstantno neto vrednost enote
ali deleža na najbližjo odstotno točko – t. i. konstantna neto
vrednost sredstev ali SDT KNVS. 
Člen 29 vsebuje posebne zahteve za
izdajo dovoljenj, ki se uporabljajo le za SDT, ki vrednotijo svoja sredstva z
odplačno vrednostjo ali navajajo konstantno neto vrednost enot ali deležev
ali zaokrožujejo konstantno neto vrednost enote ali deleža na najbližjo
odstotno točko. Ti SDT KNVS morajo vzpostaviti in konstantno
vzdrževati blažilnik, ki znaša najmanj 3 % celotne vrednosti njihovih
sredstev. V členu 30 je opisana vzpostavitev blažilnika („blažilnik NVS“),
medtem ko je v členu 31 opisano njegovo delovanje. Zlasti pomembno
je, da člen 31 vsebuje pravilo, da se blažilnik NVS lahko uporabi le
za nadomestilo razlike med konstantno neto vrednostjo enote ali deleža in
„dejansko“ vrednostjo enote ali deleža. Poleg tega člen 31 vsebuje
pravila, kdaj mora biti blažilnik NVS knjižen v breme in kdaj v dobro.
Členi 32 do 34 vsebujejo obveznost napolnitve blažilnika in
posledice nezmožnosti dopolnitve blažilnika NVS. 
3.4.6.     Poglavje VI – Zunanja podpora
(člena 35 in 36)
Poglavje VI vsebuje pravila o zunanji
podpori. V njem je določeno pravilo, da lahko SDT KNVS prejmejo
zunanjo podporo le prek blažilnika NVS, medtem ko drugi SDT v skladu s tem
pravilom ne smejo prejemati zunanje podpore. 
Člen 35 opisuje, kako je treba
razumeti zunanjo pomoč, ter vsebuje neizčrpen seznam primerov zunanje
pomoči. Ta člen ima dvojen namen: zagotoviti, da SDT KNVS
prejmejo vso „sponzorsko“ podporo prek preglednega mehanizma, določenega v
členu 31, pri čemer se uporabi predhodno vzpostavljen blažilnik NVS,
ali, če je sponzorska podpora dodeljena drugim SDT, da pristojni organi
odobrijo tako podporo le, kadar izjemne okoliščine, povezane z
vzdrževanjem finančne stabilnosti, upravičujejo ad hoc odobritev
sponzorske podpore (člen 36). 
3.4.7.     Poglavje VII – Zahteve glede
preglednosti (člena 37 in 38)
Poglavje VII vsebuje pravila o
preglednosti, kadar se STD oglašujejo investitorjem, ter zahteve o
poročanju pristojnim organom. 
Člen 37 vsebuje posebne zahteve
glede preglednosti. Kot dodatek zahtevam, določenim v
Direktivi 2009/65 in Direktivi 2011/61, so v členu 38
določene zahteve za poročanje o vseh SDT. 
3.4.8.     Poglavje VIII – Nadzor
(členi 39–42)
Poglavje VIII vsebuje pravila, ki se
uporabljajo za nadzor SDT: člen 39 razlaga vloge pristojnih
organov SDT in upravitelja SDT. V členu 40 je navedeno, da bi bilo
treba pristojnosti ustreznih organov v okviru direktive KNPVP in
direktive UAIS izvajati tudi s sklicem na predlagano uredbo.
Člen 41 se nanaša na pristojnosti organa ESMA, medtem ko je v
členu 42 obravnavano sodelovanje med organi.
3.4.9.     Poglavje IX – Končne
določbe (členi 43–46)
Poglavje IX vsebuje pravila o ravnanju z
obstoječimi KNPVP in AIS, ki delujejo kot SDT, za zagotovitev
skladnosti z novimi pravili o SDT in klavzulo o pregledu za uporabo blažilnikov
NVS za nekatere SDT KNVS. V členu 43 je zlasti navedeno, kako bi morali
obstoječi KNPVP in AIS, ki izpolnjujejo merila za opredelitev SDT KNVS,
postopno oblikovati blažilnik NVS. Člen 45 določa, da bi bilo treba
uporabo blažilnikov NVS za SDT KNVS, ki so osredotočili svoje portfelje na
dolžniške instrumente, ki jih izdajo ali za katere jamčijo države
članice, pregledati najpozneje tri leta po začetku veljavnosti te
uredbe. 
4.           PRORAČUNSKE POSLEDICE
Delo v zvezi z reformo SDT je bilo dobro
usklajeno z Evropskim organom za vrednostne papirje in trge (ESMA).
Strokovnjaki Komisije na področju upravljanja skladov imajo stalen stik z
nasprotno stranjo pri organu ESMA, in sicer v okviru operativnih delovnih
skupin za SDT in Stalnega odbora za storitve naložbenega upravljanja,
ustanovljenega v okviru organa ESMA.
Organ ESMA je res začasno prekinil
tekoče delo v zvezi s SDT, ker je Komisija objavila, da namerava
predlagati zakonodajo na tem področju, ki bi med drugim vključila
določena načela, ki so vsebovana v že obstoječih
smernicah CESR in ESMA o SDT, v primarno zakonodajo. Do te
prekinitve je prišlo kljub v okviru področja ukrepanja organa ESMA v
zvezi z alternativnimi metodologijami določitve bonitetne ocene. To področje
ukrepanja je bilo vzpostavljeno, da bi se nadomestile bonitetne ocene, ki so
jih za instrumente denarnega trga izdale bonitetne agencije. Organ ESMA je
začasno prekinil to področje ukrepanja, da bi počakal na uradni
mandat, ki bi ga to delo prejelo na podlagi predlagane zakonodaje. Poleg tega
organ ESMA kot del svojih prizadevanj za vzpostavitev konvergence na
področju SDT že pripravlja podatkovno zbirko o nadzornih praksah in
zavezanosti obstoječim smernicam.
Tako je organ ESMA že dobro opremljen za
izpolnitev mandata v predlagani uredbi; vse to delo se je dejansko začelo,
preden je Komisija podala svoj predlog o SDT. 
Komisija v teh okoliščinah ni ugotovila
posledic za proračun EU. V skladu z navedenim organ ESMA ne bo
potreboval nobenega dodatnega financiranja in nobenih dodatnih delovnih mest za
izvajanje nalog, ki mu bodo dodeljene s predlagano zakonodajo: razvoj
alternativne metodologije za bonitetno oceno in priprava podatkovne zbirke
odobrenih SDT. Kot je bilo navedeno, so te naloge že del uveljavljenega
področja ukrepanja v okviru organa ESMA. 
Poleg tega delo v zvezi z opredelitvijo
operativnih pravil na področju SDT že spada v obseg obstoječih
odgovornosti organa ESMA: organ ESMA je kot del splošne naloge
nadziranja in vzpostavitve regulativne konvergence na področju
skladov KNPVP že namenil osebje za razvoj instrumentov politike ter
nadzora ob spoštovanju SDT, posebne kategorije skladov, ki so upravljani
kot KNPVP ali AIS. 
V okviru teh prizadevanj je Odbor evropskih
zakonodajalcev za vrednostne papirje (CESR), predhodnik organa ESMA,
maja 2010 izdal obširne smernice o SDT (CESR 10/049). 
Organ ESMA je leta 2012 izvedel
strokovni pregled z velikim naborom virov, da bi ocenil, kako so države
članice uporabljale smernice v praksi (12 držav članic je
smernice uporabljalo, medtem ko jih osem ni preneslo v svojo zakonodajno
prakso). 
Smernice SDT so bile leta 2013
dopolnjene s podrobnimi vprašanji in odgovori. 
2013/0306 (COD)
Predlog
UREDBA EVROPSKEGA PARLAMENTA IN SVETA
o skladih denarnega trga
(Besedilo velja za EGP)
EVROPSKI PARLAMENT IN SVET EVROPSKE
UNIJE STA –
ob upoštevanju Pogodbe o delovanju Evropske
unije, zlasti člena 114 Pogodbe,
ob upoštevanju predloga Evropske komisije,
po posredovanju osnutka zakonodajnega akta
nacionalnim parlamentom,
ob upoštevanju mnenja Evropskega
ekonomsko-socialnega odbora[2],

v skladu z rednim zakonodajnim postopkom,
ob upoštevanju naslednjega:
(1)       Skladi denarnega trga (SDT)
zagotavljajo kratkoročno financiranja finančnih institucij, podjetij
in vlad. Skladi denarnega trga z zagotavljanjem financiranja teh subjektov
prispevajo k financiranju evropskega gospodarstva. 
(2)       Na strani povpraševanja so
SDT instrument za kratkoročno upravljanje denarnih sredstev, ki zagotavlja
visoko stopnjo likvidnosti, diverzifikacije in stabilnosti vrednosti vložene
glavnice skupaj s tržnim donosom. SDT uporabljajo zlasti gospodarske družbe, ki
bi rade kratkoročno naložile presežna denarna sredstva. Zato so SDT
ključna povezava med povpraševanjem in ponudbo kratkoročnih denarnih
sredstev.
(3)       Dogodki med finančno
krizo so poudarili več značilnosti SDT, zaradi katerih SDT
postanejo ranljivi ob pojavu težav na finančnih trgih ter ki lahko zato
širijo in povečujejo tveganja v finančnem sistemu. Kadar se cene
sredstev, v katera so vloženi SDT, začnejo zmanjševati, zlasti v
izjemnih tržnih pogojih, SDT ne morejo vedno izpolniti zagotovila za takojšnji
odkup in ohranitev glavnice enote ali deleža, ki ga je SDT izdal investitorjem.
Take okoliščine lahko sprožijo številne in nenadne zahteve za odkup, kar
bi lahko imelo široke makroekonomske posledice.
(4)       Velike zahteve za odkup SDT
silijo v prodajo dela svojih naložbenih sredstev na nazadujočem trgu, kar
povečuje likvidnostno krizo. V teh okoliščinah imajo lahko
izdajatelji na denarnem trgu resne težave s financiranjem, če se trg
komercialnih zapisov in drugih instrumentov denarnega trga izčrpa. Zato bi
lahko vsaka razširitev negativnega vpliva na trg kratkoročnega
financiranja pomenila tudi neposredne in velike težave za financiranje
finančnih institucij, podjetij in vlad, torej gospodarstva.
(5)       Upravitelji sredstev se lahko
s pomočjo sponzorjev odločijo za zagotavljanje diskrecijske podpore
za vzdrževanje likvidnosti in stabilnosti njihovih SDT. Sponzorji morajo
svoje SDT pogosto podpreti, ko izgubljajo vrednost, zaradi tveganja izgube
poslovnega ugleda in strahu, da bi se lahko panika razširila na druge posle
sponzorja. Glede na velikost sklada in obseg pritiska, povezanega z odkupom,
lahko podpora sponzorjev preseže njihove razpoložljive rezerve. Zato je
pomembno zagotoviti okvir enotnih pravil, ki bodo preprečila propad
sponzorja in tveganje razširitve na druge subjekte, ki sponzorirajo SDT.
(6)       Za ohranitev integritete in
stabilnosti notranjega trga s spodbujanjem odpornejših SDT in omejevanjem
kanalov razširitve negativnega vpliva je pomembno določiti pravila v zvezi
z delovanjem SDT, zlasti pravila o sestavi portfelja SDT. Enotna
pravila za Unijo so pomembna za zagotavljanje, da SDT lahko takoj
izplačajo investitorje, zlasti v izjemnih tržnih pogojih. Enotna pravila o
portfelju sklada denarnega trga so pomembna tudi za zagotavljanje, da se lahko
SDT srečajo s številnimi in nenadnimi zahtevami velike skupine investitorjev
za odkup. 
(7)       Enotna pravila o SDT so
potrebna tudi za zagotavljanje nemotenega delovanja trga kratkoročnega
financiranja finančnih institucij, podjetniških izdajateljev
kratkoročnega dolga in vlad. Potrebna so tudi, da se zagotovi enako
obravnavanje investitorjev v SDT in da se prepreči, da bi morali investitorji,
ki se za odkup odločijo pozno, imeti dodatne težave, kadar pride do
začasne prekinitve odkupov ali kadar je SDT likvidiran. 
(8)       Treba je zagotoviti
usklajenost pravil skrbnega in varnega poslovanja, povezanih s SDT, z
vzpostavitvijo jasnih pravil, ki uvajajo neposredne obveznosti za SDT in
njihove upravitelje po vsej Uniji. To bi okrepilo stabilnost SDT kot vira
kratkoročnega financiranja javnega in podjetniškega sektorja v Uniji. S
tem bi bilo zagotovljeno tudi, da bi SDT ostali zanesljiv instrument za potrebe
upravljanja denarnih sredstev panoge Unije.
(9)       Smernice SDT, ki jih je Odbor
evropskih zakonodajalcev za vrednostne papirje (CESR) sprejel za
vzpostavitev minimalnih enakih pogojev za SDT v Uniji, so bile eno leto po
začetku njihove veljavnosti izvedene le v 12 državah članicah,
kar kaže na trdovratnost različnih nacionalnih pravil. Kot je bilo
dokazano med finančno krizo, se z različnimi nacionalnimi pristopi ne
da reševati ranljivosti denarnih trgov Unije in zmanjšati tveganja razširitve
negativnih vplivov, s tem pa sta ogrožena delovanje in stabilnost notranjega
trga. Ta skupna pravila o SDT bi morala torej zagotoviti visoko raven
zaščite investitorjev ter preprečiti in zmanjšati kakršno koli možno
tveganje razširitve negativnih vplivov, do katere bi lahko prišlo zaradi
možnega bega investitorjev v SDT.
(10)     Če ne bi bilo uredbe, ki
bi določala pravila o SDT, bi se lahko še naprej sprejemali različni
ukrepi na nacionalni ravni, ki bi nadaljevali z znatnim izkrivljanjem
konkurence zaradi pomembnih razlik v osnovnih standardih za zaščito
naložb. Različne zahteve za sestavo portfelja, upravičena sredstva,
njihovo zapadlost, likvidnost in diverzifikacijo ter zahteve za kreditno kakovost
izdajateljev instrumentov denarnega trga vodijo do različnih ravni
zaščite investitorjev zaradi različnih ravni tveganja, povezanega s
predlogi naložb v zvezi s skladom denarnega trga. Neuspeh pri sprejetju strogih
skupnih pravil, ki se uporabljajo za SDT na notranjem trgu, preprečuje
enotno zaščito investitorjev, daje investitorjem različne pobude za
odkup svojih naložb ter povzroča beg investitorjev. Zato je ključnega
pomena, da se s sprejetjem nabora enotnih pravil prepreči razširitev
negativnega vpliva na trg kratkoročnega financiranja in na
sponzorje SDT, kar bi močno ogrozilo stabilnost finančnega trga
Unije.
(11)     Nova pravila o SDT so tesno povezana
z Direktivo 2009/65/ES[3]
in Direktivo 2011/61/EU[4],
saj tvorijo zakonodajni okvir, ki ureja ustanavljanje, upravljanje in
trženje SDT v Uniji.
(12)     V Uniji lahko kolektivni
naložbeni podjemi delujejo kot kolektivni naložbeni podjemi za vlaganja v prenosljive
vrednostne papirje (KNPVP), ki jih upravljajo upravitelji KNPVP, ali
kot naložbena podjetja, ki so jim izdana dovoljenja v skladu z
Direktivo 2009/65/ES, ali kot alternativni investicijski
skladi (AIS), ki jih upravljajo upravitelji alternativnih investicijskih
skladov (UAIS), ki jim je bilo izdano dovoljenje ali so bili registrirani
v skladu z Direktivo 2011/61/EU. Nova pravila o SDT dopolnjujejo
določbe iz navedenih direktiv. Zato bi morala biti nova enotna pravila o
SDT uporabljena poleg pravil iz direktiv 2009/65/ES in 2011/61/EU.
Obenem bi morala biti številna pravila v zvezi z naložbenimi
politikami KNPVP, določenimi v poglavju VII
Direktive 2009/65/ES, izključno neuporabljena, posebna pravila
o produktih pa bi morala biti določena v teh novih enotnih
določbah o SDT.
(13)     Usklajena pravila bi morala
biti uporabljena za kolektivne naložbene podjeme, katerih značilnosti
ustrezajo SDT. Za KNPVP in AIS, ki vlagajo v kratkoročna sredstva, kot so
instrumenti ali depoziti na denarnem trgu, ali sklepajo pogodbe o začasnem
odkupu ali nekatere pogodbe o izvedenih finančnih instrumentih z edinim
namenom varovanja tveganj za druge naložbe sklada ter imajo za cilj ponujanje
donosov v skladu z obrestnimi merami na denarnem trgu ali ohranjanje vrednosti
naložbe, bi morala biti obvezna skladnost z novimi pravili o SDT. 
(14)     SDT so specifični zaradi
kombinacije sredstev, v katera vlagajo, in njihovih ciljev. Cilj ponujanja
donosov v skladu z obrestnimi merami na denarnem trgu ter cilj ohranjanja
vrednosti naložbe se medsebojno ne izključujeta. SDT ima lahko enega od
obeh ciljev ali oba cilja hkrati.
(15)     Cilj ponujanja donosov v
skladu z obrestnimi merami na denarnem trgu bi bilo treba razumeti v širšem
smislu. Pričakovani donos ni nujno popolnoma v skladu z obrestno mero EONIA,
Libor, Euribor ali katero koli drugo ustrezno obrestno mero na denarnem trgu.
Zaradi cilja boljšega donosa v smislu majhnega kritja v primerjavi z obrestno
mero na denarnem trgu KNPVP ali AIS ne bi smela biti obravnavana zunaj obsega
novih enotnih pravil. 
(16)     Cilj ohranjanja vrednosti
naložbe ne bi smel biti obravnavan kot jamstvo kapitala, obljubljenega v
skladu. Obravnavati bi ga bilo treba kot cilj, ki ga poskušata doseči
KNPVP ali AIS. Zmanjšanje vrednosti naložb ne bi smelo pomeniti, da je
kolektivni naložbeni podjem spremenil cilj ohranjanja vrednosti naložbe.
(17)     Pomembno je, da so KNPVP in
AIS z enakimi značilnostmi kot SDT opredeljeni kot SDT ter, da je njihova
zmožnost trajne usklajenosti z novimi enotnimi pravili o SDT izključno
preverjena. Zato bi morali dovoljenja za SDT izdati pristojni organi. Za
KNPVP kot SDT bi morala biti dovoljenja izdana kot del izdaje dovoljenj za
KNPVP v skladu z usklajenimi postopki, predvidenimi v
Direktivi 2009/65/ES. Ker se za AIS ne uporabljajo usklajena pravila o
izdaji dovoljenj in nadzorna pravila, določena v
Direktivi 2011/61/EU, je treba zagotoviti skupna osnovna pravila o izdaji
dovoljenj, ki bodo podobna obstoječim usklajenim pravilom za KNPVP. Taki
postopki bi morali zagotoviti, da ima AIS z dovoljenjem za delovanje kot SDT za
upravitelja upravitelja alternativnega naložbenega sklada (UAIS), ki mu je bilo
izdano dovoljenje v skladu z Direktivo 2011/61/EU.
(18)     Za zagotovitev, da za vse
kolektivne naložbene podjeme z značilnostim SDT veljajo nova skupna
pravila o SDT, je treba prepovedati uporabo poimenovanja „SDT“ ali katerega
koli termina, ki namiguje, da ima kolektivni naložbeni podjem enake
značilnosti kot SDT, razen če je v skladu s to uredbo. Za
preprečevanje izogibanja pravilom SDT bi morali pristojni organi
spremljati tržne prakse kolektivnih naložbenih podjemov, ustanovljenih ali
trženih v njihovi sodni pristojnosti, in s tem preverjati, da ne uporabljajo
nepravilnega poimenovanja SDT ali namigujejo, da so SDT, pri čemer
niso skladni z novim zakonodajnim okvirom. 
(19)     Nova pravila, ki se
uporabljajo za SDT, bi morala graditi na obstoječem zakonodajnem okviru,
vzpostavljenem z direktivama 2009/65/ES in 2011/61/EU ter akti,
sprejetimi za njuno izvajanje. Zato bi morala biti poleg pravil o produktih, ki
so določena v obstoječi zakonodaji Unije, uporabljena pravila o
produktih v zvezi s SDT, razen če se izključno ne uporabljajo. Poleg
tega bi se morala za SDT uporabljati pravila o upravljanju in trženju,
določena v obstoječem okviru, pri čemer se upošteva, ali gre za
KNPVP ali AIS. Enako bi se morala pravila o čezmejnem opravljanju storitev
in pravici do ustanavljanja, določena v direktivah 2009/65/ES in
Direktivi 2011/61/EU, uporabljati v skladu s čezmejnimi
dejavnostmi SDT.
(20)     Ker imajo lahko KNPVP in AIS
različne pravne oblike, ki jim nujno ne podelijo pravne osebe, bi bilo
treba razumeti, da se določbe, ki od SDT zahtevajo ukrepanje, kadar se SDT
šteje za KNPVP ali AIS, ki ne more ukrepati sam, ker nima svoje pravne osebe,
nanašajo na upravitelja SDT.
(21)     Pravila o portfelju SDT
bi potrebovala jasno določitev kategorij sredstev, ki bi morala biti
upravičena do naložb SDT, ter pogojev njihove upravičenosti. Za
zagotovitev integritete SDT je zaželena tudi prepoved sklepanja določenih
finančnih transakcij SDT, ki bi ogrozile njegovo naložbeno strategijo
in cilje.
(22)     Instrumenti denarnega trga so
prenosljivi instrumenti, s katerimi se običajno trguje na denarnem trgu na
primer zakladne menice, menice, ki jih izdajo lokalne oblasti, potrdila o
depozitih, komercialni zapisi, bančni akcepti ali srednjeročni ali
kratkoročni zapisi. Za naložbe SDT bi morali biti upravičeni le,
če so skladni z omejitvami zapadlosti in jih SDT obravnavajo kot
instrumente visoke kreditne kakovosti.
(23)     Komercialni zapisi s
premoženjskim kritjem (ABCP) bi se morali v primeru, če spoštujejo dodatne
zahteve, obravnavati kot upravičeni instrumenti denarnega trga. Ker so
bila med krizo nekatera listinjenja še posebej nestabilna, je treba za osnovna
sredstva uvesti omejitve zapadlosti in merila kakovosti. Vse kategorije
osnovnih sredstev ne bi smele biti upravičene, ker so bile nekatere bolj
podvržene nestabilnosti kot druge. Iz tega razloga bi morala biti osnovna
sredstva sestavljena samo iz kratkoročnih dolžniških instrumentov, ki so
bili izdani s strani podjetij v okviru njihove poslovne dejavnosti, kot so
trgovinske terjatve. Instrumenti, kot so posojila za nakup avtomobila in najem
avtomobila, najem opreme, potrošniška posojila, stanovanjska hipotekarna
posojila, terjatve iz naslova kreditnih kartic ali katera koli druga vrsta
instrumenta, povezana z nakupom ali financiranjem storitev ali blaga s strani
potrošnikov, ne bi smeli biti upravičeni. Organ ESMA bi moral biti
odgovoren za pripravo osnutka regulativnih tehničnih standardov, ki jih je
treba predložiti Komisiji v odobritev, glede pogojev in okoliščin, v
katerih se šteje, da sta osnovna izpostavljenost ali sveženj izpostavljenosti
sestavljena izključno iz podjetniških dolžniških vrednostnih papirjev, ter
pogojev in numeričnih pragov za določitev, kdaj so podjetniški
dolžniški vrednostni papirji visoke kreditne kakovosti in likvidnosti.
(24)     SDT bi moralo biti dovoljeno
vlagati v depozite, dokler bi bil zmožen kadar koli umakniti denar. Učinkovita
možnost umika bi bila oslabljena, če bi bile kazni za zgodnji umik tako
visoke, da bi presegle obračunane obresti pred umikom. Zato bi SDT morali
skrbeti, da ne sklepajo depozitov pri kreditnih institucijah, ki zahtevajo
nadpovprečne kazni, ali da ne sklepajo predolgih vlog, ki povzročijo
previsoke kazni. 
(25)     Izvedeni finančni
instrumenti, upravičeni do naložb SDT, bi se morali uporabljati le za
varovanje obrestne mere in valutnega tveganja ter bi morali imeti kot osnovni
instrument obrestne mere, menjalne valute ali indekse, ki predstavljajo te
kategorije. Kakršna koli uporaba izvedenih finančnih instrumentov z
drugačnim namenom ali za druga osnovna sredstva bi morala biti
prepovedana. Izvedeni finančni instrumenti bi morali biti uporabljeni le
kot dopolnilo strategije sklada, ne pa kot glavni instrument za doseganje
ciljev sklada. Če bi SDT vlagal v sredstva, označena z valuto, ki ni
enaka valuti sklada, se pričakuje, da bi upravitelj SDT zavaroval celotno
izpostavljenost valutnemu tveganju, vključno prek izvedenih finančnih
instrumentov.
(26)     Pogodbe o začasnem odkupu
bi bile lahko v SDT uporabljene kot sredstvo za investiranje presežka denarnih
sredstev v zelo kratkoročnem okviru, pri čemer mora biti pozicija popolnoma
zavarovana s premoženjem. Za zaščito investitorjevih interesov je treba
zagotoviti, da je zavarovanje s premoženjem, ki je zagotovljeno v okviru pogodb
o začasnem odkupu, visoke kakovosti. SDT ne bi smeli uporabljati nobene
druge učinkovite tehnike upravljanja portfelja, vključno s posojanjem
in izposojo vrednostnih papirjev, saj obstaja velika možnost, da bi vplivale na
doseganje naložbenih ciljev SDT. 
(27)     Da bi se omejilo prevzemanje
tveganja SDT, je treba zmanjšati tveganje nasprotne strani tako, da se za
portfelj SDT predvidi uporaba jasnih zahtev o diverzifikaciji. V tem smislu
morajo biti pogodbe o začasnem odkupu tudi v celoti zavarovane s
premoženjem, za omejevanje operativnega tveganja pa ena nasprotna stran pogodbe
o začasni prodaji ne sme predstavljati več kot
20 % sredstev SDT. Za vse izvedene finančne
instrumente OTC bi se morala uporabljati Uredba (EU)
št. 648/2012[5].
(28)     Zaradi skrbnega in varnega
poslovanja ter izogibanja znatnemu vplivanju SDT na upravljanje posameznega
izdajatelja se je treba izogibati presežni koncentraciji investiranja SDT
v naložbe, ki jih izda isti izdajatelj. 
(29)     SDT bi moral biti odgovoren za
vlaganje v visokokakovostna upravičena sredstva. Zato bi moral SDT imeti
preudaren in strog postopek notranjega ocenjevanja za določanje kreditne kakovosti
instrumentov denarnega trga, v katera namerava vlagati. V skladu z zakonodajo
Unije, ki omejuje prekomerno odvisnost od bonitetnih ocen, je pomembno, da se
SDT izogibajo kakršnemu koli sistematičnemu zanašanju na bonitetne ocene,
ki jih po oceni kakovosti upravičenih sredstev izdajo bonitetne agencije.
Zato bi morali SDT vzpostaviti sistem notranjega ocenjevanja, ki bi temeljil na
usklajeni bonitetni lestvici, in postopek notranjega ocenjevanja. 
(30)     Da upravitelji SDT ne bi
uporabljali različnih ocenjevalnih meril za vrednotenje kreditnega
tveganja instrumentov denarnega trga ter pripisovali različnih
značilnosti tveganja istemu instrumentu, je ključnega pomena, da se
upravitelji zanašajo na enaka merila. Zato bi morala biti ocenjevalna merila
točno določena in usklajena. Primeri meril notranjega ocenjevanja so
kvantitativni ukrepi izdajatelja instrumenta, kot so finančna razmerja,
dinamike bilance stanja, smernice donosnosti, ki so vrednotene in primerjane s
smernicami donosnosti panožnih strokovnjakov in skupin, kvalitativni ukrepi
izdajatelja instrumenta, kot sta učinkovitost upravljanja in podjetniška
strategija, ki sta analizirani z namenom določitve, da celostna strategija
izdajatelja ne ovira njegove prihodnje kreditne kakovosti. Najvišje notranje bonitetne
ocene bi morale izražati dejstvo, da je kreditna sposobnost izdajatelja
instrumentov ves čas na najvišjih možnih ravneh.
(31)     Za razvoj preglednega in
doslednega notranjega bonitetnega sistema bi moral upravitelj dokumentirati
postopke, uporabljene pri notranjem ocenjevanju. To bi zagotovilo, da postopek
sledi jasno določenim pravilom, ki se jih lahko spremlja, in da se
uporabljene metodologije na zahtevo sporočijo zainteresiranim stranem.
(32)     Za zmanjšanje tveganja
portfelja SDT je treba določiti omejitve zapadlosti, ki predpisujejo
največjo dovoljeno tehtano povprečno zapadlost in tehtano
povprečno trajanje. 
(33)     Tehtana povprečna
zapadlost se uporablja za merjenje občutljivosti SDT na spreminjanje
obrestnih mer na denarnem trgu. Pri določanju tehtane povprečne
zapadlosti bi morali upravitelji upoštevati vpliv izvedenih finančnih
instrumentov, depozitov ter pogodb o začasnem odkupu ter prikazati njihov
učinek na tveganje obrestne mere SDT. Kadar SDT sklene zamenjavo za
pridobitev izpostavljenosti instrumentu s fiksno obrestno mero namesto spremenljivi
obrestni meri, bi se to moralo upoštevati pri določanju tehtane
povprečne zapadlosti.
(34)     Tehtano povprečno
trajanje se uporablja za merjenje kreditnega tveganja, kajti dlje kot je
odloženo vračilo glavnice, večje je kreditno tveganje. Tehtano povprečno
trajanje se uporablja tudi za omejevanje likvidnostnega tveganja. V nasprotju z
izračunom tehtane povprečne zapadlosti pri izračunu tehtanega
povprečnega trajanja za vrednostne papirje s spremenljivo obrestno mero in
strukturirane finančne instrumente ni mogoče uporabiti datumov
sprememb obrestne mere, temveč se uporablja samo končna zapadlost,
določena za finančni instrument. Zapadlost, ki se uporablja za
izračun tehtanega povprečnega trajanja, je preostala zapadlost do
zakonskega odkupa, ker je to edini datum, pri katerem je lahko družba za
upravljanje prepričana, da bo instrument povrnjen. Značilnosti
instrumenta, kot je možnost odkupa na določene datume, t. i. prodajne
opcije, se ne smejo upoštevati pri izračunu tehtanega povprečnega
trajanja.
(35)     Za okrepitev
sposobnosti SDT za soočanje z odkupi in za preprečevanje
likvidacije sredstev SDT po močno znižanih cenah bi morali imeti SDT
trajni najnižji znesek likvidnih sredstev, ki zapadejo dnevno ali tedensko. Za
izračun deleža dnevno in tedensko zapadlih sredstev bi se moral
uporabljati datum rednega odkupa. Upošteva se lahko možnost upravitelja, da
prekine pogodbo s kratkim odpovednim rokom. Na primer, če je pogodbo o začasnem
odkupu mogoče prekiniti z enodnevnim vnaprejšnjim obvestilom, bi se morala
šteti za dnevno zapadlo sredstvo. Če ima upravitelj možnost dviga gotovine
z depozitnega računa z enodnevnim vnaprejšnjim obvestilom, se lahko to
šteje za dnevno zapadlo sredstvo. 
(36)     Glede na to, da lahko SDT
vlagajo v sredstva z različnimi razponi zapadlosti, bi morali biti
investitorji sposobni razlikovati med različnimi kategorijami SDT. Zato bi
bilo treba SDT razvrstiti kot kratkoročne SDT ali kot standardne SDT. Cilj
kratkoročnih SDT je ponuditi donose iz obrestne mere na denarnem trgu in
zagotoviti najvišjo možno raven varnosti investitorjev. S kratkima tehtano
povprečno zapadlostjo in tehtanim povprečnim trajanjem je trajanje
tveganja in kreditnega tveganja kratkoročnih SDT na nizkih ravneh.
(37)     Cilj standardnih SDT je
ponujanje nekoliko višjih donosov, kot so donosi denarnega trga, zato vlagajo v
sredstva s podaljšano zapadlostjo. Poleg tega bi morala biti tej kategoriji SDT
za doseganje te nadpovprečne donosnosti omogočena uporaba podaljšanih
omejitev za tveganje portfelja, kot sta tehtana povprečna zapadlost in
tehtano povprečno trajanje. 
(38)     V skladu s pravili iz
člena 84 Direktive 2009/65/ES imajo upravitelji SDT KNPVP
možnost, da v izjemnih primerih, kjer tako zahtevajo okoliščine,
začasno prekinejo odkupe. V skladu s pravili iz člena 16
Direktive 2011/61/EU in člena 47 Delegirane uredbe Komisije (EU)
št. 231/2013[6]
lahko upravitelji AIS SDT za obvladovanje nenadne nelikvidnosti sredstev iz
skladov uporabijo posebne ureditve. 
(39)     Pomembno je, da obvladovanje
tveganja SDT ni pristransko zaradi kratkoročnih odločitev, na
katere vpliva možna bonitetna ocena SDT. Zato je treba SDT ali njegovemu
upravitelju prepovedati, da zahteva ocenitev SDT s strani bonitetne agencije,
in s tem preprečiti, da bi se ta zunanja bonitetna ocena uporabila za namene
trženja. SDT ali njegov upravitelj prav tako ne smeta uporabljati alternativnih
načinov za pridobitev bonitetne ocene za SDT. Če SDT pridobi zunanjo
bonitetno oceno na pobudo bonitetne agencije ali na zahtevo tretje strani, ki
je neodvisna od SDT, ali upravitelja in ne deluje v imenu nobenega od njiju, se
upravitelj SDT ne bi smel zanašati na merila, povezana z navedeno zunanjo
bonitetno oceno. Za zagotavljanje ustreznega upravljanja likvidnosti morajo SDT
vzpostaviti zanesljive politike in postopke za informiranje o investitorjih.
Politike, ki jih mora vzpostaviti upravitelj, bi morale pomagati razumeti bazo investitorjev
v SDT, da bi bilo mogoče predvideti velike odkupe. Da bi se izognili
nenadnim množičnim zahtevam za odkup, s katerimi se lahko sreča SDT,
bi morala biti posebna pozornost namenjena velikim investitorjem, ki
predstavljajo znaten delež sredstev SDT in kjer en investitor predstavlja
večji delež od deleža dnevno zapadlih sredstev. V tem primeru bi moral SDT
povečati delež svojih dnevno zapadlih sredstev na delež investitorja.
Upravitelj bi moral, kadar je mogoče, preveriti istovetnost investitorjev,
tudi če jih zastopajo imenski računi, portali ali kateri koli drug
posredni kupec. 
(40)     Kot del varnega obvladovanja
tveganja bi morali SDT redno izvajati testiranje izjemnih situacij. Od
upraviteljev SDT se pričakuje, da bodo skušali okrepiti trdnost SDT,
kadar koli rezultati testiranja izjemnih situacij opozorijo na ranljivosti.
(41)     Za izražanje dejanske
vrednosti sredstev bi morala biti priporočena metoda za vrednotenje
sredstev iz SDT vrednotenje po tekočih tržnih cenah. Upravitelj ne bi smel
uporabljati metode vrednotenja z uporabo notranjega modela, kadar vrednotenje
po tekočih tržnih cenah zagotavlja zanesljivo vrednost sredstva, saj je
ocena po metodi vrednotenja z uporabo notranjega modela pogosto manj
natančna. Za sredstva, kot so zakladne menice, menice, ki jih izdajajo
lokalne oblasti ter srednjeročni ali kratkoročni zapisi, se
običajno pričakuje, da imajo zanesljivo vrednotenje po tekočih
tržnih cenah. Za vrednotenje komercialnih zapisov ali potrdil o depozitih bi
moral upravitelj preveriti, ali sekundarni trg zagotavlja natančno
oblikovanje cen. Tudi odkupna cena, ki jo ponuja izdajatelj, bi morala
predstavljati dobro oceno vrednosti komercialnega zapisa. V vseh drugih
primerih bi moral upravitelj oceniti vrednost, na primer z uporabo tržnih podatkov,
kot so donosi primerljivih izdaj in primerljivi izdajatelji. 
(42)     Cilj SDT s konstantno neto
vrednostjo sredstev (SDT KNVS) je ohranjanje kapitala naložbe in hkrati
zagotavljanje visoke ravni likvidnosti. Večina SDT KNVS ima NVS določeno
na enoto ali delež, ki je na primer 1 €, $ ali £, kadar se prihodek deli investitorjem.
Drugi zbirajo prihodke v NVS iz sklada in hkrati ohranjajo konstantno notranjo
vrednost sredstva.
(43)     Za omogočanje
specifičnosti SDT KNVS je treba SDT KNVS omogočiti, da
za določanje konstantne NVS na enoto ali delež uporabijo tudi računovodsko
metodo po odplačni vrednosti. Ne glede na to bi moral SDT KNVS za
namen zagotavljanja stalnega spremljanja razlike med konstantno NVS na enoto
ali delež in NVS na enoto ali delež izračunati tudi vrednost svojih
sredstev na podlagi metod vrednotenja po tekočih tržnih cenah ali
vrednotenja z uporabo notranjega modela.
(44)     Ker bi moral SDT objaviti NVS,
ki kaže vse spremembe v vrednosti njegovih sredstev, bi morala biti objavljena NVS
zaokrožena največ na najbližjo bazično točko ali njeno
ustreznico. Posledično bi morala biti dodatna sprememba vrednosti pri NVS,
ki je objavljena v določeni valuti, na primer 1 €, opravljena na vsak
0,0001 €. V primeru NVS pri 100 € bi morala biti dodatna sprememba vrednosti
opravljena na vsak 0,01 €. SDT lahko objavi ceno, ki v celoti ne sledi
gibanju vrednosti njegovih sredstev, samo, kadar gre za SDT KNVS. V tem
primeru se lahko NVS zaokroži na najbližji cent za NAV pri 1 € (vsak
premik 0,01 €).
(45)     Da bi lahko SDT KNVS
obvladoval dnevna nihanja vrednosti sredstev iz SDT KNVS in omogočal konstantno
NVS na enoto ali delež, bi moral imeti konstantni blažilnik NVS, ki znaša vsaj
3 % njegovih sredstev. Blažilnik NVS bi moral delovati kot mehanizem za
blaženje, ki bi ohranjal konstantno NVS. Vse razlike med konstantno NVS na
enoto ali delež in NVS na enoto ali delež bi moral blažilnik NVS odpraviti. V
izjemnih tržnih pogojih, ko se razlike lahko hitro povečajo, bi moral
postopek zagotoviti, da je vključena celotna veriga upravljanja. Ta
postopek stopnjevanja bi moral omogočiti, da višje vodstvo sprejme hitre
ukrepe za izboljšanje stanja. 
(46)     Ker SDT KNVS ne ohranja blažilnika
NVS na zahtevani ravni, ne more ohraniti konstantne NVS na enoto ali delež,
zato bi bilo treba zahtevati uvedbo spreminjajoče se NVS, s katero sklad
ne bi bil več SDT KNVS. Zato bi se moral SDT KNVS, kjer višina blažilnika
NVS kljub uporabi postopka stopnjevanja en mesec ostane 10 bazičnih
točk pod zahtevanimi 3 %, samodejno pretvoriti v SDT, ki ne sme
uporabljati računovodstva po odplačni vrednosti ali zaokrožanja na
najbližjo odstotno točko. Če ima pristojni organ pred koncem enega
meseca, ki je dovoljen za dopolnitev, upravičene dvome o tem, da bo
SDT KNVS lahko dopolnil blažilnik, bi moral imeti pooblastilo za pretvorbo
SDT KNVS v SDT, ki ni SDT KNVS. Blažilnik NVS je edino sredstvo, s
katerim se lahko zagotovi zunanja podpora SDT KNVS.
(47)     Zunanja podpora za SDT, ki ni
SDT KNVS, katere namen je zagotoviti likvidnost ali stabilnost SDT, ali ki
ima dejansko take učinke, poveča tveganje razširitve negativnih
vplivov med sektorjem SDT in ostalim finančnim sektorjem. Tretje
strani, ki zagotavljajo tako podporo, jo zagotavljajo, ker imajo gospodarski
interes v družbi za upravljanje, ki upravlja SDT, ali ker se želijo izogniti
kakršni koli škodi, ki bi jo utrpel njihov ugled, če bi bilo njihovo ime
povezano s propadom SDT. Ker se tretje strani izrecno ne zavežejo k
zagotavljanju podpore in ne jamčijo zanjo, ni jasno, ali bo taka podpora zagotovljena
tudi, ko jo SDT potrebuje. V takih razmerah diskrecijska narava sponzorske
podpore prispeva k negotovosti med udeleženci na trgu glede vprašanja, kdo bo
nosil izgube SDT, ko pride do njih. Zaradi te negotovosti so SDT še bolj
ranljivi za bege investitorjev v obdobjih finančne nestabilnosti, ko so
širša finančna tveganja najbolj izrazita ter ko se pojavi zaskrbljenost o
zdravem poslovanju sponzorjev in o njihovi zmožnosti za zagotavljanje podpore
SDT, s katerimi so povezani. Zato se SDT pri ohranjanju likvidnosti in
stabilnosti svojih NVS na enoto ali delež ne bi smeli zanašati na zunanjo
podporo, razen če ni pristojni organ SDT izrecno dovolil uporabe
zunanje podpore za ohranjanje stabilnosti finančnih trgov.
(48)     Investitorje je treba pred
naložbami v SDT jasno obvestiti, ali je SDT kratkoročne ali standardne
narave in ali gre za SDT KNVS ali ne. Da bi preprečili neutemeljena
pričakovanja investitorja, mora biti v vseh tržnih dokumentih tudi jasno
navedeno, da SDT niso naložbeni nosilci, ki zagotovo prinesejo dobiček.
SDT KNVS morajo investitorjem jasno razložiti, kako deluje mehanizem blažilnika,
ki ga uporabljajo za vzdrževanje konstantne vrednosti sredstev na enoto ali
delež.
(49)     Za zagotovitev, da lahko
pristojni organi zaznajo, spremljajo in se odzovejo na tveganja na
trgu SDT, bi morali SDT pristojnim organom poleg poročanja, ki je
zahtevano z direktivama 2009/65/ES in 2011/61/EU, sporočiti tudi
podroben seznam informacij. Pristojni organi bi morali te podatke zbrati
dosledno po vsej Uniji, da bi pridobili izčrpne informacije o glavnih
razvojnih dosežkih na trgu SDT. Za spodbujanje skupne analize morebitnih
vplivov trga SDT v Uniji bi morali biti taki podatki posredovani
Evropskemu organu za vrednostne papirje in trge (ESMA), ki bi moral oblikovati
centralno podatkovno zbirko za SDT.
(50)     Pristojni organ SDT bi
moral preveriti, ali lahko SDT trajno izpolnjuje zahteve iz te uredbe. Ker
imajo pristojni organi v skladu z direktivama 2009/65/ES in 2011/61/EU že
široka pooblastila, je treba taka pooblastila še razširiti, da se bodo izvajala
tudi v skladu z novimi skupnimi pravili o SDT. Pristojni organi KNPVP ali
AIS bi morali prav tako preveriti skladnost vseh kolektivnih naložbenih
podjemov, ki obstajajo v trenutku, ko začne veljati ta uredba, in imajo
lastnosti SDT.
(51)     Komisija bi morala sprejeti
delegirane akte na področju postopka notranjega ocenjevanja na podlagi
člena 290 Pogodbe o delovanju Evropske unije. Zlasti je
pomembno, da Komisija pri svojem pripravljalnem delu opravi ustrezna
posvetovanja tudi na strokovni ravni.
(52)     Komisija bi morala biti
pooblaščena tudi za sprejetje izvedbenih tehničnih standardov z
uporabo izvedbenih aktov v skladu s členom 291 Pogodbe o delovanju
Evropske unije in členom 15 Uredbe (EU) št. 1095/2010[7]. Organ
ESMA bi moral biti odgovoren za pripravo osnutka izvedbenih tehničnih
standardov, ki bi ga predložil Komisiji, ob upoštevanju predloge za
poročanje, ki vsebuje informacije o SDT, namenjene pristojnim organom.
(53)     Organ ESMA bi moral imeti
možnost izvajanja vseh pooblastil, ki jih ima v skladu z
direktivama 2009/65/ES in 2011/61/EU, v zvezi s spoštovanjem te uredbe.
Zaupana mu je tudi priprava osnutka regulativnih in izvedbenih tehničnih
standardov.
(54)     Nujno je treba opraviti
pregled te uredbe, da se oceni ustreznost izvzetja nekaterih SDT KNVS, ki
osredotočajo svoje naložbene portfelje na dolžniške instrumente, izdane s
strani držav članic, od zahteve za uvedbo kapitalskega blažilnika, ki
znaša vsaj 3 % skupne vrednosti sredstev SDT KNVS. Zato bi morala Komisija
v treh letih po začetku veljavnosti te uredbe analizirati izkušnje,
pridobljene pri uporabi te uredbe, in učinke na različne ekonomske
vidike, povezane s SDT. Dolžniški instrumenti, ki jih izdajo ali za katere
jamčijo države, predstavljajo ločeno kategorijo naložb, ki kažejo
posebne kreditne in likvidnostne značilnosti. Poleg tega ima ključno
vlogo pri financiranju držav članic državni dolg. Komisija bi morala
oceniti razvoj trga za državne dolžniške instrumente, ki jih izdajo ali za
katere jamčijo države članice, in možnost, da se vzpostavi poseben
okvir za SDT za osredotočanje njihove naložbene politike na takšno vrsto
dolžniških instrumentov.
(55)     Nova enotna pravila za SDT bi
morala izpolnjevati vse določbe Direktive 95/46/ES[8] ter
Uredbe (ES) št. 45/2001[9].
(56)     Ker države članice ne
morejo zadovoljivo doseči ciljev te uredbe, tj. zagotovitve enotnih pravil
skrbnega in varnega poslovanja, ki se uporabljajo za SDT po vsej Uniji, in ob
upoštevanju potrebe po doseganju ravnovesja med varnostjo in zanesljivostjo SDT
v celoti s pomočjo učinkovitega upravljanja denarnih trgov in
stroškov za različne zainteresirane strani na njem, ter ker se ta cilj
zaradi obsega in učinkov lažje doseže na ravni Unije, lahko Unija sprejme
ukrepe v skladu z načelom subsidiarnosti iz člena 5 Pogodbe o
Evropski uniji. Skladno z načelom sorazmernosti iz istega člena ta
uredba ne presega okvirov, ki so potrebni za doseganje navedenih ciljev. 
(57)     S temi novimi enotnimi pravili
za SDT se spoštujejo temeljne pravice in upoštevajo načela, ki jih priznava
zlasti Listina Evropske unije o temeljnih pravicah, predvsem pravico do varstva
potrošnikov, svobode gospodarske pobude in varstva osebnih podatkov. Nova
enotna pravila za SDT bi se morala uporabljati v skladu z navedenimi pravicami
in načeli –
SPREJELA NASLEDNJO UREDBO:
Poglavje I
Splošne določbe
Člen 1
Vsebina in področje uporabe
1.           Ta uredba določa pravila
o finančnih instrumentih, ki so upravičeni za naložbe sklada
denarnega trga (SDT), njegovem portfelju in vrednotenju, ter o obveznostih
poročanja v povezavi s SDT, ustanovljenimi, upravljanimi ali trženimi
Uniji.
Ta uredba se uporablja za kolektivne naložbene
podjeme, ki potrebujejo dovoljenja kot KNPVP v skladu z
Direktivo 2009/65/ES ali so AIS v skladu z Direktivo 2011/61/EU, ki
vlagajo v kratkoročna sredstva in imajo različne ali kumulativne
cilje, ki ponujajo donose v skladu z obrestnimi merami na denarnem trgu ali
ohranjajo vrednost naložbe. 
2.           Države članice na
področju, ki ga ureja ta uredba, ne dodajajo nobenih dodatnih zahtev.
Člen 2
Opredelitve
Za namene te uredbe se uporabljajo naslednje
opredelitve:
(1)                   
„kratkoročna sredstva“ pomenijo finančna
sredstva s preostalo zapadlostjo, ki ne preseže dveh let;
(2)                   
„instrumenti denarnega trga“ pomenijo instrumente
denarnega trga iz člena 2(1)(o) Direktive 2009/65/ES;
(3)                   
„prenosljivi vrednostni papirji“ pomenijo
prenosljive vrednostne papirje, kakor so opredeljeni
v členu 2(1)(n) Direktive 2009/65/ES;
(4)                   
„pogodba o začasni prodaji“ pomeni kakršno
koli pogodbo, pri kateri ena stranka prenese vrednostne papirje ali katere koli
pravice v povezavi z navedenim vrednostnim papirjem nasprotni stranki, pri
čemer se ta zaveže, da jih odkupi po določeni ceni na datum v
prihodnosti, ki je določen ali še bo določen; 
(5)                   
„pogodba o začasnem odkupu“ pomeni kakršno
koli pogodbo, pri kateri ena stranka pridobi vrednostne papirje ali katere koli
pravice v povezavi z vrednostnim papirjem od nasprotne stranke, pri čemer
se ta zaveže, da jih bo prodala nazaj po določeni ceni na datum v
prihodnosti, ki je določen ali še bo določen;
(6)                   
„posojanje vrednostnih papirjev“ in „izposojanje
vrednostnih papirjev “ pomenita transakciji, pri katerih institucija ali njena
nasprotna stranka prenese vrednostne papirje, pri katerih se izposojevalec
zaveže vrniti enakovredne vrednostne papirje na dogovorjeni dan v prihodnosti
ali kadar to zahteva prenosnik, pri čemer gre za posojanje vrednostnih
papirjev v primeru institucije, ki prenese vrednostne papirje, in izposojanje
vrednostnih papirjev v primeru institucije, na katero se slednji prenesejo;
(7)                   
„listinjenje“ pomeni listinjenje, kakor je
opredeljeno v členu 4(1)(61) Uredbe 575/2013[10];
(8)                   
„podjetniški dolžniški vrednostni papirji“ pomenijo
dolžniške instrumente, ki jih izdajo podjetja, ki se dejansko ukvarjajo s
proizvodnjo blaga ali nefinančnih storitev ali trgovanjem z njimi;
(9)                   
„vrednotenje po tekočih tržnih cenah“ pomeni
vrednotenje pozicij po dostopnih realiziranih cenah, pridobljenih od neodvisnih
virov, vključno z borznimi cenami, elektronskimi kotacijami ali kotacijami
več neodvisnih uglednih borznih posrednikov;
(10)               
„vrednotenje z uporabo notranjega modela“ pomeni
vsako vrednotenje, ki mora biti opravljeno na podlagi primerjave,
ekstrapolirano ali drugače izračunano na podlagi enega ali več
vhodnih tržnih podatkov;
(11)               
„metoda odplačne vrednosti“ pomeni metodo
vrednotenja, ki upošteva nabavno vrednost sredstva in to vrednost prilagodi
odplačilu premij (ali popustov) do zapadlosti; 
(12)               
„sklad denarnega trga s konstantno neto vrednostjo
sredstev“ (SDT KNVS) pomeni sklad denarnega trga, ki ohranja nespremenjeno
vrednost NVS na enoto ali delež; kadar se prihodek sklada obračunava
dnevno ali se lahko izplača investitorju in kadar so sredstva
običajno ovrednotena glede na metodo odplačne vrednosti ali je NVS
zaokrožena na najbližjo odstotno točko ali enakovredno vrednost v valuti;
(13)               
„kratkoročni SDT“ pomeni sklad denarnega trga,
ki vlaga v upravičene instrumente denarnega trga iz člena 9(1);
(14)               
„standardni SDT“ pomeni sklad denarnega trga, ki
vlaga v upravičene instrumente denarnega trga iz člena 9(1) in (2);
(15)               
”kreditne institucije” pomenijo kreditno
institucijo, kakor je opredeljena v členu 4(1)(1) Uredbe
575/2013;
(16)               
„pristojni organ SDT“ pomeni:
(a)         
za KNPVP pristojni organ matične države
članice KNPVP, določen v skladu s členom 97
Direktive 2009/65/ES;
(a)         
za EU AIS pristojni organ matične države
članice AIS, določen v skladu s členom 4(1)(p)
Direktive 2011/61/ES;
(b)         
za ne-EU AIS:
(i)      pristojni organ države članice, v
kateri je ne-EU AIS tržen v Uniji brez licence;
(ii)      pristojni organ EU UAIS, ki
upravlja ne-EU AIS, kadar je ne-EU AIS tržen v Uniji z licenco ali ni
tržen v Uniji; 
(iii)     pristojni organ referenčne države
članice, če ne-EU AIS ne upravlja EU UAIS in je tržen v
Uniji z licenco;
(17)               
„matična država članica SDT“ pomeni
državo članico, v kateri je SDT pridobil dovoljenje;
(18)               
„tehtana povprečna zapadlost“ pomeni
povprečno časovno obdobje do zakonskega roka zapadlosti vseh osnovnih
sredstev sklada, ki izražajo relativne deleže posameznih sredstev, ali, če
je krajše od zakonskega roka, obdobje do naslednje uskladitve obrestne mere z
obrestno mero na denarnem trgu;
(19)               
„tehtano povprečno trajanje“ pomeni
povprečno časovno obdobje do zakonskega roka zapadlosti vseh osnovnih
sredstev sklada, ki izražajo relativne deleže posameznih sredstev; 
(20)               
„zakonski rok zapadlosti“ pomeni datum, ko mora
biti v celoti vrnjena glavnica vrednostnega papirja, in za katerega ne velja
opcionalnost;
(21)               
„preostala zapadlost“ pomeni čas do zakonskega
roka zapadlosti;
(22)               
„prodaja na kratko“ pomeni prodajo instrumentov
denarnega trga brez kritja na računu.
Člen 3
Izdaja dovoljenja SDT
1.           Noben kolektivni naložbeni
podjem ni ustanovljen, tržen ali upravljan v Uniji kot SDT, če ni pridobil
dovoljenja v skladu s to uredbo. 
To dovoljenje je veljavno v vseh državah
članicah.
2.           Kolektivni naložbeni podjem,
ki potrebuje dovoljenje kot KNPVP v skladu z Direktivo 2009/65/ES, pridobi
dovoljenje kot SDT v postopku pridobitve dovoljenja v skladu z
Direktivo 2009/65/ES.
3.           Kolektivni naložbeni podjem,
ki je AIS, pridobi dovoljenje kot SDT v skladu s postopkom pridobitve
dovoljenja iz člena 4.
4.           Kolektivni naložbeni podjem
pridobi dovoljenje kot SDT samo, če je pristojni organ SDT
prepričan, da bo SDT zmožen izpolnjevati zahteve iz te uredbe.
5.           Za pridobitev dovoljenja SDT
svojemu pristojnemu organu predloži naslednje dokumente:
(a)         
pravila upravljanja sklada ali akti o ustanovitvi
sklada;
(b)         
identiteto upravitelja;
(c)         
identiteto depozitarja;
(d)         
opis SDT ali vse informacije o SDT, ki so na
voljo investitorjem; 
(e)         
opis ali vse informacije o ureditvah in postopkih,
potrebnih za izpolnjevanje zahtev iz poglavij II do VII;
(f)           
vse druge informacije ali dokumente, ki jih zahteva
pristojni organ SDT za preverjanje skladnosti z zahtevami iz te uredbe.
6.           Pristojni organi vsako
četrtletje organ ESMA obvestijo o odobrenih ali odvzetih dovoljenjih
v skladu s to uredbo.
7.           Organ ESMA vodi osrednji
javni register, v katerem je naveden vsak SDT, ki ima dovoljenje v skladu s to
uredbo, njegova tipologija, upravitelj in pristojni organ SDT. Register je
na voljo v elektronski obliki.
Člen 4
Postopek za pridobitev dovoljenja AIS SDT
1.           AIS dobi dovoljenje kot SDT
le, če njegov pristojni organ potrdi zahtevo UAIS, ki ima v skladu z
Direktivo 2011/61/EU dovoljenje za upravljanje AIS, ter pravila
upravljanja sklada in izbiro depozitarja.
2.           Ob oddaji zahteve za
upravljanje AIS UAIS, ki ima ustrezno dovoljenje, pristojnemu organu SDT
posreduje: 
(a)         
pisni dogovor z depozitarjem;
(b)         
informacije o ureditvi prenosa portfelja in
obvladovanja tveganja ter upravne naloge za AIS;
(c)         
informacije o naložbenih strategijah, profilu
tveganja in drugih značilnostih AIS, za katere ima UAIS dovoljenje za
upravljanje.
Pristojni organ SDT lahko od pristojnega
organa UAIS zahteva pojasnilo in informacije glede dokumentacije iz
prejšnjega podpoglavja ali potrdilo o tem, ali SDT spadajo v področje
uporabe dovoljenja za upravljanje, izdanega UAIS. Pristojni organ UAIS v
10 delovnih dneh odgovori na zahtevo pristojnega organa SDT.
3.           UAIS pristojnemu
organu SDT nemudoma sporoči vsako naknadno spremembo dokumentacije iz
odstavka 2.
4.           Pristojni organ SDT
lahko zavrne zahtevo UAIS le, če:
(a)         
UAIS ne upošteva te uredbe;
(b)         
UAIS ne upošteva Direktive 2011/61/|EU;
(c)         
UAIS od pristojnega organa ni pridobil dovoljenja
za upravljanje SDT;
(d)         
UAIS ni predložil dokumentacije iz odstavka 2.
Preden pristojni organ SDT zahtevo zavrne, se
posvetuje s pristojnim organom UAIS.
5.           Izdaja dovoljenja AIS kot SDT
ne sme biti pogojena z zahtevo, da bi AIS upravljal UAIS, ki je dovoljenje
pridobil v matični državi članici AIS, ali da bi UAIS izvajal
ali prenesel kakršne koli dejavnosti v matično državo članico AIS.
6.           UAIS je o izdaji ali
zavrnitvi izdaje dovoljenja AIS kot SDT obveščen v dveh mesecih po
predložitvi popolne zahteve. 
7.           Pristojni organ SDT ne
izda dovoljenja, če se AIS pravno prepreči tržiti enote ali deleže v
matični državi članici.
Člen 5
Uporaba poimenovanja „SDT“
1.           KNPVP ali AIS uporablja
poimenovanje „sklad denarnega trga“ ali „SDT“ v zvezi s samim sabo ali z
enotami ali deleži, ki jih izda, le, kadar KNPVP ali AIS dobi dovoljenje v
skladu s to uredbo.
KNPVP ali AIS uporablja poimenovanje, ki nakazuje
na sklad denarnega trga, ali uporablja izraze, kot so „gotovina“, „likviden“,
„denar“, „pripravljena sredstva“, „depozitom podoben“, ali podobne besede le,
kadar KNPVP ali AIS dobi dovoljenje v skladu s to uredbo. 
2.           Uporaba poimenovanja „sklad denarnega
trga“, „SDT“ ali poimenovanja, ki nakazuje na sklad denarnega trga, ali uporaba
izrazov iz odstavka 1 je del vseh zunanjih ali notranjih dokumentov,
poročil, izjav, oglaševanj, sporočil, dopisov in vsega drugega
materiala, ki je naslovljen na potencialne investitorje, imetnike enot,
delničarje ali pristojne organe ali namenjen distribuciji med njimi v
tiskani, govorjeni, elektronski obliki ali v kakršni koli drugi obliki.
Člen 6
Veljavna pravila
1.           SDT vedno izpolnjuje
določbe iz te uredbe. 
2.           SDT, ki je KNPVP, in njegov
upravitelj vedno izpolnjujeta zahteve iz Direktive 2009/65/ES, razen
če ta uredba določa drugače.
3.           SDT, ki je AIS, in njegov
upravitelj vedno izpolnjujeta zahteve iz Direktive 2011/61/EU, razen
če ta uredba določa drugače. 
4.           Upravitelj SDT je
odgovoren za zagotavljanje skladnosti s to uredbo. Upravitelj je odgovoren za
vsakršno izgubo ali škodo, nastalo zaradi neupoštevanja te uredbe.
5.           Ta uredba SDT ne
preprečuje uporabe naložbenih omejitev, ki so strožje od tistih, ki jih zahteva
ta uredba.
Poglavje II
Obveznosti v zvezi z naložbenimi politikami SDT
Oddelek I
Splošna pravila in upravičena sredstva
Člen 7
Splošna načela
1.           Pri SDT, sestavljenem iz
več naložbenih razdelkov, se za namene poglavij II do VII vsak
naložbeni razdelek obravnava kot ločen SDT.
2.           Za SDT, ki pridobijo
dovoljenje kot KNPVP, ne veljajo obveznosti v zvezi z naložbenimi
politikami KNPVP iz členov 49, 50, 50a, 51(2) in 52 do 57
Direktive 2009/65/ES, razen če ni izrecno drugače določeno
v tej uredbi. 
Člen 8
Upravičena sredstva
1.           SDT vlaga le v eno ali
več naslednjih kategorij finančnih sredstev in le pod pogoji iz te
uredbe:
(a)         
instrumenti denarnega trga;
(b)         
depoziti pri kreditnih institucijah;
(c)         
izvedeni finančni instrumenti;
(d)         
pogodbe o začasnem odkupu;
2.           SDT ne opravlja nobene od
naslednjih dejavnosti:
(a)         
naložbe v sredstva, ki niso navedena v
odstavku 1;
(b)         
prodaja instrumentov denarnega trga na kratko;
(c)         
prevzemanje neposredne ali posredne
izpostavljenosti lastniškemu kapitalu ali borznemu blagu, vključno prek
izvedenih finančnih instrumentov, potrdil, ki ju predstavljajo, indeksov,
ki temeljijo na njiju, in drugih sredstev ali instrumentov, ki bi
povzročila izpostavljenost;
(d)         
sklepanje pogodb o posojilu vrednostnih papirjev
ali izposoji vrednostnih papirjev, pogodb o začasni prodaji ali katere
koli druge pogodbe, ki bi obremenila sredstva SDT; 
(e)         
izposojanje in posojanje gotovine.
Člen 9
Upravičeni instrumenti denarnega trga
1.           Instrument denarnega trga je upravičen
za naložbe SDT, če izpolnjuje vse naslednje zahteve:
(a)         
sodi v eno od kategorij instrumentov denarnega trga
iz člena 50(1)(a), (b), (c) ali (h) Direktive 2009/65/ES;
(b)         
ima eno od naslednjih alternativnih
značilnosti:
(i)      njegov zakonski rok zapadlosti ob izdaji
je 397 dni ali manj;
(ii)      njegova preostala zapadlost je 397 dni
ali manj.
(c)         
izdajatelj instrumenta denarnega trga je v skladu s
pravili iz členov 16 do 19 te uredbe dobil eno od dveh najvišjih
notranjih bonitetnih ocen.
(d)         
Če je izpostavljen listinjenju, zanj veljajo
dodatne zahteve iz člena 10.
2.           Standardni SDT lahko vlaga v
instrument denarnega trga, za katerega se redno izvajajo prilagoditve donosa v
skladu z razmerami na denarnem trgu vsakih 397 dni ali pogosteje, njegova
preostala zapadlost pa ne presega 2 let.
3.           Odstavek 1(c) ne velja za
instrumente denarnega trga, ki jih izda ali za katere jamči centralni
organ ali centralna banka države članice, Evropska centralna banka, Unija,
Evropski mehanizem za stabilnost ali Evropska investicijska banka.
Člen 10 
Upravičena listinjenja
1.           Listinjenje se šteje za
upravičeno, če so izpolnjeni vsi naslednji pogoji:
(a)         
osnovna izpostavljenost ali sveženj
izpostavljenosti je sestavljen izključno iz podjetniških dolžniških
vrednostnih papirjev;
(b)         
osnovni podjetniški dolžniški vrednostni papirji so
visoke kreditne kakovosti in likvidnosti;
(c)         
osnovni podjetniški dolžniški vrednostni papirji imajo
ob izdaji zakonski rok zapadlosti 397 dni ali manj ali imajo preostalo
zapadlost 397 dni ali manj.
2.           Za namen dosledne uporabe
odstavka 1 ESMA razvije osnutek regulativnih tehničnih standardov, v
katerih so določeni:
(a)         
pogoji in okoliščine, v katerih se šteje, da
sta osnovna izpostavljenost ali sveženj izpostavljenosti sestavljena
izključno iz podjetniških dolžniških vrednostnih papirjev;
(b)         
pogoji in numerični pragovi, ki določajo,
kdaj so podjetniški dolžniški vrednostni papirji visoke kreditne kakovosti in
likvidnosti.
ESMA predloži osnutek regulativnih tehničnih
standardov iz prvega pododstavka Komisiji do […]
Na Komisijo se prenese pooblastilo za sprejetje
regulativnih tehničnih standardov iz prvega pododstavka v skladu s
členi 10 do 14 Uredbe (EU) št. 1095/2010.
Člen 11
Upravičeni depoziti pri kreditnih institucijah
Depozit pri kreditni instituciji je upravičen
za naložbe SDT, če izpolnjuje vse naslednje pogoje: 
(a)                   
depozit je izplačljiv na odpoklic ali mora investitorju
dajati pravico do odpoklica;
(b)                   
depozit zapade v največ 12 mesecih; 
(c)                   
registrirani sedež kreditne institucije je v državi
članici ali; če je registrirani sedež kreditne institucije v tretji
državi, zanj veljajo pravila skrbnega in varnega poslovanja, ki se štejejo za enakovredna
tistim iz prava Unije v skladu s postopkom iz člena 107(4) Uredbe (EU) št.
575/2013.
Člen 12
Upravičeni izvedeni finančni instrumenti
Izvedeni finančni instrument je upravičen
za naložbe SDT, če se z njim trguje na reguliranem trgu iz
člena 50(1)(a), (b) ali (c) Direktive 2009/65/ES ali na izvenborznem
prostem trgu (OTC), če so v vsakem primeru izpolnjeni vsi naslednji pogoji:
(a)                   
osnovo izvedenega finančnega instrumenta
sestavljajo obrestne mere, devizni tečaji, valute ali indeksi, ki
predstavljajo eno od teh kategorij;
(b)                   
edini namen izvedenega instrumenta je varovanje
pred tveganjem trajanja in pred valutnim tveganjem, povezanim z drugimi
naložbami SDT;
(c)                   
nasprotne stranke v poslih z izvedenimi
finančnimi instrumenti OTC so institucije, ki so predmet pravil
skrbnega in varnega poslovanja ter nadzora in sodijo v kategorije, ki jih
odobrijo pristojni organi matične države članice SDT; 
(d)                   
izvedeni finančni instrumenti OTC so
predmet vsakodnevnega zanesljivega in preverljivega vrednotenja in jih je
mogoče ob vsakem času prodati, odprodati ali kako drugače
likvidirati ali zapreti z nasprotno izravnalno transakcijo po njihovi
pošteni vrednosti na pobudo SDT.
Člen 13
Upravičene pogodbe o začasnem odkupu
1.           SDT lahko sklene pogodbo o začasnem
odkupu le, če so izpolnjeni vsi naslednji pogoji:
(a)         
SDT lahko kadar koli prekine pogodbo po predhodnem
obvestilu, poslanem največ dva delovna dneva pred prekinitvijo; 
(b)         
tržna vrednost sredstev, prejetih v okviru pogodbe
o začasnem odkupu, je vedno vsaj enaka vrednosti gotovine, ki je
izplačana.
2.           Sredstva, ki jih SDT prejme v
okviru pogodbe o začasnem odkupu, so instrumenti denarnega trga v skladu s
členom 9.
3.           Listinjenje, kakor je
opredeljeno v členu 10, SDT ne sprejme kot del pogodbe o začasnem odkupu.
Sredstev, ki jih SDT prejme v okviru pogodbe o začasnem odkupu, se ne sme
prodati, reinvestirati, zastaviti ali kako drugače prenesti.
4.           Sredstva, ki jih SDT prejme v
okviru pogodbe o začasnem odkupu, so vključena za izračun
omejitev diverzifikacije in koncentracije iz te uredbe.
5.           Z odstopanjem od odstavka 2
lahko SDT kot del pogodbe o začasnem odkupu prejme likvidne prenosljive
vrednostne papirje ali instrumente denarnega trga, ki niso tisti v skladu s
členom 9, pod pogojem, da ta sredstva izpolnjujejo enega od naslednjih
pogojev:
(a)         
so visoke kreditne kakovosti in jih izda ali za njih
jamči centralni organ ali centralna banka države članice, Evropska
centralna banka, Unija, Evropski mehanizem za stabilnost, Evropska
investicijska banka;
(b)         
izda jih ali za njih jamči centralni organ ali
centralna banka tretje države, če je izdajatelj iz tretje države dobil eno
od dveh najvišjih notranjih bonitetnih ocen v skladu s pravili iz členov 16
do 19. 
Sredstva, prejeta v okviru pogodbe o začasnem
odkupu v skladu s prvim pododstavkom, se razkrijejo investitorjem v SDT.
Za sredstva, prejeta v okviru pogodbe o
začasnem odkupu v skladu s prvim pododstavkom, veljajo pravila iz
člena 14(6).
6.           Komisija se pooblasti za
sprejetje delegiranih aktov v skladu s členom 44, ki opredeljujejo
kvantitativne in kvalitativne zahteve glede likvidnosti za sredstva iz odstavka
5 ter kvantitativne in kvalitativne zahteve glede kreditne kakovosti za
sredstva iz odstavka 5(a).
V ta namen Komisija upošteva poročilo iz
člena [509(3)] Uredbe (EU) št. 575/2013.
Komisija sprejme delegiran akt iz prvega
pododstavka najpozneje do 31. decembra 2014.
Oddelek II
Določbe o naložbenih politikah
Člen 14
Diverzifikacija
1.           SDT lahko vloži do 5% svojih
sredstev v kar koli od naslednjega:
(a)         
instrumente denarnega trga istega izdajatelja;
(b)         
depozite, sklenjene pri isti kreditni instituciji.
2.           Vse izpostavljenosti do
listinjenj ne presegajo 10 % sredstev SDT.
3.           Skupna izpostavljenost
tveganju SDT do iste nasprotne stranke, ki izhaja iz poslov z izvedenimi
finančnimi instrumenti OTC, ne sme presegati 5 % njegovih
sredstev.
4.           Skupni znesek
gotovine SDT za isto nasprotno stranko pri pogodbi o začasnem odkupu
ne sme presegati 20 % njegovih sredstev. 
5.           Ne glede na posamezne
omejitve iz odstavkov 1 in 3 SDT ne sme kombinirati ničesar od
naslednjega, če bi to vodilo do tega, da bi vložil več kot 10 %
svojih sredstev v isti subjekt:
(a)         
naložb v instrumente denarnega trga, ki jih izda
navedeni subjekt;
(b)         
depozitov, sklenjenih z navedenim subjektom;
(c)         
izvedenih finančnih instrumentov OTC, ki
nasprotno stranko izpostavijo tveganju do navedenega subjekta.
6.           Z odstopanjem od
odstavka 1(a) lahko pristojni organ dovoli SDT, da v skladu z načelom
razpršitve tveganja vloži do 100 % svojih sredstev v različne
instrumente denarnega trga, ki jih izda ali zanje jamči centralni,
regionalni ali lokalni organ ali centralna banka države članice, Evropska
centralna banka, Unija, Evropski mehanizem za stabilnost ali Evropska
investicijska banka, centralni organ ali centralna banka tretje države ali
javno mednarodno združenje, v katerega so včlanjene ena ali več držav
članic. 
Prvi pododstavek se uporablja le, kadar so
izpolnjene vse naslednje zahteve: 
(a)         
SDT ima instrumente denarnega trga vsaj šestih
različnih izdaj zadevnega izdajatelja;
(b)         
SDT omejuje naložbe v instrumente denarnega trga iz
iste izdaje na največ 30 % svojih sredstev;
(c)         
SDT v pravilih upravljanja sklada ali v ustanovnih
listinah sklada izrecno navede centralni, regionalni ali lokalni organ ali
centralno banko države članice, Evropsko centralno banko, Unijo, Evropski
mehanizem za stabilnost ali Evropsko investicijsko banko, centralni organ ali
centralno banko tretje države ali javno mednarodno združenje, v katerega so
včlanjene ena ali več držav članic, ki izdaja ali jamči za
instrumente denarnega trga, v katere namerava vložiti več kot 5 %
svojih sredstev;
(d)         
SDT v prospektu in tržnih komunikacijah vsebuje
poudarjeno izjavo, ki opozarja na uporabo tega odstopanja in navaja centralni,
regionalni ali lokalni organ ali centralno banko države članice, Evropsko
centralno banko, Unijo, Evropski mehanizem za stabilnost ali Evropsko
investicijsko banko, centralni organ ali centralno banko tretje države ali
javno mednarodno združenje, v katerega so včlanjene ena ali več držav
članic, ki izdaja ali jamči za instrumente denarnega trga, v katere
namerava vložiti več kot 5 % svojih sredstev.
7.           Gospodarske družbe, ki so
vključene v isto skupino za namene konsolidiranih računovodskih
izkazov, kakor določa Direktiva 83/349/EGS[11] ali
priznani mednarodni računovodski standardi, se za izračunavanje
omejitev iz odstavkov 1 do 5 obravnavajo kot ena oseba.
Člen 15
Koncentracija
1.           SDT ne sme imeti več kot
10 % instrumentov denarnega trga posameznega izdajatelja.
2.           Omejitev iz odstavka 1
se ne uporablja za deleže instrumentov denarnega trga, ki jih izda ali zanje
jamči centralni, regionalni ali lokalni organ ali centralna banka države
članice, Evropska centralna banka, Unija, Evropski mehanizem za stabilnost
ali Evropska investicijska banka, centralni organ ali centralna banka tretje
države ali javno mednarodno združenje, v katerega so včlanjene ena ali
več držav članic.
ODDELEK III
KREDITNA KAKOVOST INSTRUMENTOV DENARNEGA TRGA
Člen 16
Postopek notranjega ocenjevanja
1.           Upravitelj SDT
vzpostavi, izvaja in dosledno uporablja preudaren in strog postopek notranjega
ocenjevanja za določanje kreditne kakovosti instrumentov denarnega trga,
pri čemer upošteva izdajatelja instrumenta in značilnosti
instrumenta. 
2.           Postopek notranjega
ocenjevanja temelji na notranjem bonitetnem sistemu ter na preudarnih, strogih,
sistematičnih in ustaljenih metodologijah bonitetnega razvrščanja.
Metodologije bonitetnega razvrščanja mora potrditi upravitelj glede na
pretekle izkušnje in empirične dokaze, vključno s testiranjem za
nazaj.
3.           Postopek notranjega
ocenjevanja izpolnjuje naslednje zahteve:
(a)         
upravitelj SDT zagotovi, da so informacije, ki
so uporabljene pri dodeljevanju notranjih bonitetnih ocen, dovolj kakovostne,
posodobljene in da so viri teh informacij zanesljivi. Navedeni upravitelj
izvaja in vzdržuje učinkovit postopek za pridobivanje in posodabljanje
pomembnih informacij o značilnostih izdajatelja;
(b)         
upravitelj SDT sprejme in izvaja ustrezne
ukrepe za zagotovitev, da dodeljevanje notranjih bonitetnih ocen temelji na
poglobljeni analizi vseh informacij, ki so na voljo in so primerne ter
vključujejo vse pomembne dejavnike, ki vplivajo na kreditno sposobnost
izdajatelja;
(c)         
upravitelj SDT redno spremlja dodeljevanje
notranjih bonitetnih ocen in vsaj enkrat na leto pregleda vse dodeljene notranje
bonitetne ocene. Navedeni upravitelj pregleda oceno ob vsaki pomembni
spremembi, ki bi lahko vplivala na notranjo bonitetno oceno. Upravitelj
določi tudi notranje postopke za spremljanje učinka sprememb
makroekonomskih razmer, razmer na finančnih trgih ali posebnih pogojev
izdajatelja na notranje bonitetne ocene.
(d)         
kadar bonitetna agencija, registrirana pri
Evropskem organu za vrednostne papirje in trge (ESMA), dodeli bonitetno oceno
izdajatelju instrumentov denarnega trga, se znižanje bonitetne ocene pod dve
najvišji kratkoročni bonitetni oceni, ki ju uporablja navedena agencija,
za namene točke (c) šteje za pomembno spremembo in zahteva, da
upravitelj opravi nov postopek bonitetnega razvrščanja;
(e)         
z letnimi pregledi metodologij bonitetnega razvrščanja
se ugotavlja, ali so še naprej primerne za trenutni portfelj in zunanje pogoje;
(f)           
kadar se metodologije, modeli ali ključne
predpostavke ocenjevanja, uporabljeni pri postopkih notranjega ocenjevanja,
spremenijo, upravitelj SDT čim prej in najkasneje en mesec od
spremembe pregleda vse notranje bonitetne ocene, na katere je sprememba
vplivala;
(g)         
dodeljevanja notranjih bonitetnih ocen in rednega
pregledovanja, ki ga izvaja upravitelj SDT, ne smejo opravljati osebe, ki
izvajajo ali so odgovorne za upravljanje portfelja SDT. 
Člen 17
Notranji bonitetni sistem
1.           Vsakemu izdajatelju
instrumenta denarnega trga, v katerega namerava vložiti SDT, se dodeli notranja
bonitetna ocena v skladu s postopkom notranjega ocenjevanja. 
2.           Struktura notranjega
bonitetnega sistema izpolnjuje vse naslednje zahteve:
(a)         
notranji bonitetni sistem temelji na enotni
bonitetni lestvici, ki izključno odraža kvantitativno opredelitev
kreditnega tveganja izdajatelja. Bonitetna lestvica ima šest bonitetnih
razredov za izdajatelje plačnike in enega za izdajatelje neplačnike;
(b)         
jasno razmerje med ocenami izdajateljev, ki
odražajo kreditno tveganje izdajatelja, in merili bonitetnega ocenjevanja, ki
se uporabljajo za določitev navedene stopnje kreditnega tveganja;
(c)         
notranji bonitetni sistem upošteva kratkoročno
naravo instrumentov denarnega trga.
3.           Merila ocenjevanja iz
odstavka 2(b) morajo izpolnjevati vse naslednje zahteve:
(a)         
zajemajo vsaj kvantitativne in kvalitativne kazalnike
o izdajatelju instrumenta ter makroekonomske razmere in razmere na
finančnih trgih;
(b)         
se nanašajo na običajne numerične in
kvalitativne referenčne vrednosti, ki se uporabljajo pri ocenjevanju
kvantitativnih in kvalitativnih kazalnikov;
(c)         
so primerna za posamezno vrsto izdajatelja.
Razlikovati je treba vsaj med naslednjimi vrstami izdajateljev: državni,
regionalni ali lokalni javni organ, finančne gospodarske družbe in
nefinančne gospodarske družbe.
(d)         
V primeru izpostavljenosti listinjenju morajo upoštevati
kreditno tveganje izdajatelja, strukturo listinjenja in kreditno tveganje
osnovnih sredstev.
Člen 18
Dokumentacija
1.           Upravitelj SDT
dokumentira postopek notranjega ocenjevanja in notranji bonitetni sistem.
Dokumentacija vključuje: 
(a)         
zasnovo in podrobnosti delovanja njegovih postopkov
notranjega ocenjevanja in notranjih bonitetnih sistemov tako, da lahko
pristojni organi razumejo razvrstitev v posamezne bonitetne razrede in lahko
ocenijo ustreznost razvrstitve v bonitetni razred;
(b)         
utemeljitev in analizo, ki podpirata odločitev
upravitelja glede meril ocenjevanja in pogostosti njihovega pregledovanja. Ta
analiza vsebuje parametre, model in meje modela, ki je bil uporabljen za izbiro
meril ocenjevanja; 
(c)         
vse večje spremembe postopka notranjega
ocenjevanja, vključno z identifikacijo sprožilcev sprememb;
(d)         
organizacijo postopka notranjega ocenjevanja,
vključno s postopkom bonitetnega razvrščanja in strukturo notranjega
nadzora; 
(e)         
popolne podatke o preteklih notranjih bonitetnih
ocenah izdajateljev in priznanih porokih;
(f)           
datume določitve notranjih bonitetnih ocen;
(g)         
ključne podatke in metodologijo, ki so bili
uporabljeni za ugotavljanje notranje bonitetne ocene, vključno s
ključnimi predpostavkami bonitetnega ocenjevanja;
(h)         
podatke o odgovorni osebi ali osebah za notranje bonitetno
razvrščanje. 
2.           Podrobnosti postopka
notranjega ocenjevanja so navedene v pravilih upravljanja sklada ali pravilih o
ustanovitvi SDT in vsi dokumenti iz odstavka 1 se na zahtevo dajo na
razpolago pristojnim organom SDT in pristojnim organom
upravitelja SDT.
Člen 19
Delegirani akti 
Komisija je pooblaščena, da sprejme
delegirane akte v skladu s členom 44, ki določajo naslednje:
(a)                   
pogoje, pod katerimi se metodologije bonitetnega razvrščanja
štejejo za preudarne, stroge, sistematične in ustaljene, ter pogoje za
potrjevanje iz člena 16(2);
(b)                   
opredelitev vsakega bonitetnega razreda glede na kvantitativno
opredelitev kreditnega tveganja izdajatelja iz člena 17(2)(a) in merila za
kvantitativno opredelitev kreditnega tveganja iz člena 17(2)(b);
(c)                   
natančne referenčne vrednosti za vsak
kvalitativni kazalnik in numerične referenčne vrednosti za vsak kvantitativni
kazalnik. Te referenčne vrednosti kazalnikov se določijo za vsak
bonitetni razred, pri čemer se upoštevajo merila iz člena 17(3);
(d)                   
pomen pomembne spremembe iz člena 16(3)(c).
Člen 20
Upravljanje ocenjevanja kreditne kakovosti
1.           Postopke notranjega
ocenjevanja potrdijo višje vodstvo, vodstveni organ in, kadar obstaja, nadzorna
funkcija upravitelja SDT. 
Te strani dobro razumejo delovanje postopkov
notranjega ocenjevanja, notranjih bonitetnih sistemov in upraviteljevih
metodologij bonitetnega razvrščanja ter zelo dobro razumejo z njimi
povezana poročila.
2.           Analiza, ki temelji na
notranji bonitetni oceni profila kreditnega tveganja SDT, je bistveni del
poročil stranem iz odstavka 1. Poročanje vključuje vsaj
profil tveganja glede na bonitetni razred, zmanjševanje po razredih, oceno
ustreznih parametrov glede na bonitetni razred in primerjavo dejanske stopnje
neplačila. Pogostost poročanja je odvisna od pomembnosti in vrste
informacij ter se izvede vsaj enkrat na leto.
3.           Višje vodstvo redno zagotavlja,
da se postopek notranjega ocenjevanja ustrezno izvaja.
Višje vodstvo je redno obveščeno o uspešnosti
postopka notranjega ocenjevanja, območjih, na katerih so bile ugotovljene
pomanjkljivosti, ter stanju prizadevanj in ukrepov, sprejetih za izboljšanje že
opredeljenih pomanjkljivosti.
Poglavje III
Obveznosti v zvezi z obvladovanjem tveganja SDT
Člen 21
Pravila portfelja za kratkoročne SDT
Kratkoročni SDT vedno izpolnjuje vse
naslednje zahteve portfelja:
(a)                   
njegov portfelj ima tehtano povprečno
zapadlost, ki ne presega 60 dni;
(b)                   
njegov portfelj ima tehtano povprečno
trajanje, ki ne presega 120 dni;
(c)                   
najmanj 10 % njegovih sredstev sestavljajo
dnevno zapadla sredstva. Kratkoročni SDT ne sme pridobiti nobenih drugih
sredstev, razen dnevno zapadlih sredstev, kadar bi zaradi take pridobitve kratkoročni
SDT v dnevno zapadla sredstva vložil manj kot 10 % svojega portfelja;
(d)                   
najmanj 20 % njegovih sredstev sestavljajo
tedenska zapadla sredstva. SDT ne sme pridobiti nobenih drugih sredstev, razen
tedensko zapadlih sredstev, kadar bi zaradi take pridobitve kratkoročni SDT
v tedensko zapadla sredstva vložil manj kot 20 % svojega portfelja.
Člen 22
Pravila portfelja za standardne SDT
1.           Standardni SDT vedno
izpolnjuje vse naslednje zahteve: 
(a)         
njegov portfelj ima vedno tehtano povprečno zapadlost,
ki ne presega 6 mesecev; 
(b)         
njegov portfelj ima vedno tehtano povprečno
trajanje, ki ne presega 12 mesecev; 
(c)         
vsaj 10 % njegovih sredstev je sestavljenih iz
dnevno zapadlih sredstev. Standardni SDT ne pridobi nobenih drugih sredstev,
razen dnevno zapadlih sredstev, kadar bi zaradi take pridobitve standardni SDT
v dnevno zapadla sredstva vložil manj kot 10 % svojega portfelja; 
(d)         
najmanj 20 % njegovih sredstev sestavljajo
tedensko zapadla sredstva. Standardni SDT ne pridobi nobenih drugih sredstev,
razen tedenskih zapadlih sredstev, kadar bi zaradi take pridobitve standardni
SDT v tedenska zapadla sredstva vložil manj kot 20 % svojega portfelja. 
2.           Standardni SDT lahko
investira do 10 % svojih sredstev v instrumente denarnega trga, ki jih
izda en subjekt.
3.           Ne glede na posamezne
omejitve iz odstavka 2 lahko standardni SDT kombinira kar koli od naslednjega,
če bi to vodilo do tega, da vloži do 15 % svojih sredstev v en subjekt:
(a)         
naložbe v instrumente denarnega trga, ki jih izda
navedeni subjekt;
(b)         
depozite, sklenjene z navedenim subjektom;
(c)         
izvedene finančne instrumente OTC, ki
nasprotno stranko izpostavijo tveganju do navedenega subjekta.
4.           Vsa sredstva portfelja, ki
jih standardni SDT vloži v skladu z odstavkoma 2 in 3, se razkrijejo investitorjem
SDT.
5.           Standardni SDT ne sme biti
oblike SDT KNVS.
Člen 23
Bonitetne ocene SDT
SDT ali upravitelj SDT ne naročata
in ne financirata bonitetne agencije za ocenjevanje SDT.
Člen 24
Politika „poznavanja lastnih strank“
1.           Upravitelj SDT za
ugotavljanje števila investitorjev v SDT, njihovih potreb in obnašanja ter
števila njihovih deležev vzpostavi, izvaja in uporablja postopke ter ravna
vestno, da pravilno predvidi vpliv sočasnih odkupov več investitorjev.
V ta namen upravitelj SDT upošteva vsaj naslednje dejavnike:
(a)         
prepoznavne vzorce v investitorjevih potrebah po
denarju;
(b)         
izpopolnjenost različnih investitorjev;
(c)         
nenaklonjenost tveganjem različnih investitorjev;
(d)         
stopnjo korelacije ali tesnih povezav med
različnimi investitorji v SDT.
2.           Upravitelj SDT zagotovi,
da:
(a)         
vrednost enot ali deležev, ki jih ima en investitor,
v nobenem trenutku ne preseže vrednosti dnevno zapadlih sredstev;
(b)         
odkup investitorja ne vpliva bistveno na
likvidnostni profil SDT.
Člen 25
Testiranje izjemnih situacij
1.           Za vsak SDT obstajajo premišljeni
postopki testiranja izjemnih situacij, ki omogočajo odkrivanje
mogočih dogodkov ali prihodnjih sprememb v gospodarskih razmerah, ki bi
lahko imeli neželene učinke na SDT. Upravitelj SDT redno izvaja
testiranje izjemnih situacij in pripravi akcijske načrte za različne
možne scenarije.
Testi izjemnih situacij temeljijo na objektivnih
merilih in upoštevajo učinke verjetnih skrajnih scenarijev. Scenariji za
teste izjemnih situacij upoštevajo vsaj referenčne parametre,
vključno z naslednjimi dejavniki:
(a)         
hipotetične spremembe ravni likvidnosti
sredstev iz portfelja SDT;
(b)         
hipotetične spremembe ravni kreditnega
tveganja sredstev iz portfelja SDT, vključno s kreditnimi dogodki in
bonitetnimi dogodki;
(c)         
hipotetična gibanja obrestnih mer;
(d)         
hipotetične ravni odkupov.
2.           Poleg tega v primeru
SDT KNVS testi izjemnih situacij ocenijo razliko med konstantno NVS na
enoto ali delež za različne scenarije, vključno z učinkom
razlike na blažilnik NVS.
3.           Kadar test izjemnih situacij
pokaže kakršno koli ranljivost SDT, upravitelj SDT sprejme ukrepe za
krepitev trdnosti SDT, vključno z ukrepi, ki okrepijo likvidnost ali
kakovost sredstev SDT.
4.           Testi izjemnih situacij se
izvajajo tako pogosto, kot določi upravni odbor upravitelja SDT po
razmisleku o ustreznem in razumnem intervalu glede na razmere na trgu in o
načrtovanih spremembah portfelja SDT. Izvajati se morajo vsaj enkrat
na leto.
5.           Obsežno poročilo o
rezultatih testiranja izjemnih situacij se predloži v pregled upravnemu odboru
upravitelja SDT. Upravni odbor po potrebi spremeni predlagani akcijski
načrt in odobri končni akcijski načrt.
Poročilo o rezultatih testiranja izjemnih
situacij in akcijskem načrtu je pripravljeno v pisni obliki in ga je treba
hraniti vsaj pet let.
6.           Poročilo o rezultatih
testiranja izjemnih situacij se predloži pristojnim organom
upravitelja SDT. Pristojni organi poročilo pošljejo organu ESMA.
7.           Organ ESMA izda smernice
za določanje običajnih referenčnih parametrov scenarijev za
teste izjemnih situacij, vključenih v teste izjemnih situacij, in pri tem
upošteva dejavnike iz odstavka 1. Smernice se posodobijo vsaj enkrat na
leto, pri čemer se upoštevajo najnovejše razmere na trgu.
Poglavje IV
Pravila vrednotenja
Člen 26
Vrednotenje sredstev SDT
1.           Sredstva SDT se
vrednotijo vsaj enkrat dnevno.
2.           Sredstva SDT se, kadar
je mogoče, vrednotijo po tekočih tržnih cenah.
3.           Pri vrednotenju sredstev po
tekočih tržnih cenah se uporabi preudarnejša stran nakupnega in prodajnega
tečaja, razen če lahko institucija zapre pozicijo pri povprečnem
tržnem tečaju. 
Pri vrednotenju po tekočih tržnih cenah se
uporabljajo samo kakovostni tržni podatki. Kakovost tržnih podatkov se oceni na
podlagi vseh naslednjih dejavnikov:
(a)         
število in kakovost nasprotnih strank;
(b)         
obseg in promet navedenega sredstva na trgu;
(c)         
velikost izdaje in delež izdaje, ki ga SDT namerava
kupiti ali prodati.
4.           Kadar vrednotenje po
tekočih tržnih cenah ni mogoče ali kadar tržni podatki niso dovolj
kakovostni, se sredstva SDT vrednotijo konservativno z uporabo notranjega
modela.
Model natančno oceni notranjo vrednost
sredstva glede na naslednje posodobljene ključne dejavnike:
(a)         
obseg in promet navedenega sredstva na trgu;
(b)         
velikost izdaje in delež izdaje, ki ga SDT namerava
kupiti ali prodati;
(c)         
tržno tveganje, obrestno tveganje in kreditno
tveganje sredstva.
Pri notranjem modelu se ne uporabljajo modeli
vrednotenja, ki temeljijo na odplačni vrednosti.
5.           Poleg metode vrednotenja po
tekočih tržnih cenah iz odstavkov 2 in 3 ter metode vrednotenja z
uporabo notranjega modela iz odstavka 4 se lahko sredstva SDT KNVS
vrednotijo tudi z uporabo metode odplačne vrednosti. 
Člen 27
Izračun NVS na enoto ali delež
1.           „NVS na enoto ali delež“ se
izračuna kot razlika med vsoto vseh sredstev SDT in vsoto vseh
obveznosti SDT, vrednotenih v skladu z metodami vrednotenja po tekočih
tržnih cenah ali vrednotenja z uporabo notranjega modela, deljeno s številom
neporavnanih enot ali deležev SDT.
NVS na enoto ali delež se izračuna za vsak
SDT ne glede na to, ali gre za SDT KNVS ali ne.
2.           NVS na enoto ali delež se
zaokroži na najbližjo bazično točko ali njeno ustreznico, kadar je NVS
objavljena v denarni enoti. 
3.           NVS na enoto ali
delež SDT se izračuna najmanj dnevno.
4.           „Konstantna NVS na enoto ali
delež“ se izračuna kot vsota vseh sredstev SDT KNVS in vsota
vseh obveznosti SDT KNVS, vrednotenih v skladu z metodo odplačne
vrednosti, deljeno s številom neporavnanih enot ali deležev SDT KNVS.
5.           Konstantna NVS na enoto ali
delež SDT KNVS se lahko zaokroži na najbližjo bazično točko
ali njeno ustreznico, kadar je NVS objavljena v denarni enoti.
6.           Razliko med konstantno NVS na
enoto ali delež in NVS na enoto ali delež SDT KNVS bi bilo treba
stalno spremljati.
Člen 28
Cena ob izdaji in odkupu
1.           Enote ali deleži SDT se
izdajajo ali odkupujejo po ceni, ki je enaka NVS na enoto ali delež SDT.
2.           Z odstopanjem od
odstavka 1 se enote ali deleži SDT KNVS izdajajo ali odkupujejo
po ceni, ki je enaka konstantni NVS na enoto ali delež SDT.
Poglavje V
Posebne zahteve za SDT KNVS
Člen 29
Posebne zahteve za SDT KNVS
1.           SDT za vrednotenje ne
uporablja metode odplačne vrednosti, ne navaja konstantne NVS na enoto ali
delež in ne zaokroža konstantne NVS na enoto ali delež na najbližjo
bazično točko ali njeno ustreznico, kadar je NVS objavljena v denarni
enoti, razen če je izrecno potrjen kot SDT KNVS.
2.           SDT KNVS izpolnjuje vse
naslednje dodatne zahteve:
(a)         
v skladu s členom 30 je oblikoval blažilnik
NVS;
(b)         
pristojni organ SDT KNVS je zadovoljen s
podrobnim načrtom SDT NAV, v katerem so določeni
načini uporabe blažilnika v skladu s členom 31;
(c)         
pristojni organ SDT KNVS je zadovoljen z
ureditvami SDT KNVS za dopolnitev blažilnika in s finančno
trdnostjo subjekta, ki namerava financirati dopolnitev; 
(d)         
pravila ali instrumenti za
ustanovitev SDT KNVS zagotavljajo jasne postopke za pretvorbo
SDT KNVS v SDT, ki ne sme uporabljati metode računovodstva po
odplačni vrednosti ali metode zaokroževanja; 
(e)         
SDT KNVS in njegov upravitelj imata jasne in
pregledne strukture upravljanja, ki nedvoumno določajo in podeljujejo
odgovornosti različnim ravnem upravljanja;
(f)           
SDT KNVS je oblikoval jasne in učinkovite
instrumente za komunikacijo z investitorji, ki zagotavljajo takojšnje
informacije o kakršni koli uporabi ali dopolnitvi blažilnika NVS in pretvorbi
SDT KNVS; 
(g)         
v pravilih ali instrumentih
ustanovitve SDT KNVS je jasno navedeno, da lahko SDT KNVS
prejema zunanjo podporo le prek blažilnika NVS.
Člen 30
Blažilnik NVS
1.           Vsak SDT KNVS vzpostavi
in konstantno vzdržuje blažilnik NVS, ki vedno znaša
najmanj 3 % skupne vrednosti sredstev SDT KNVS. Skupna
vrednost sredstev SDT KNVS se izračuna kot vsota vrednosti
posameznih sredstev SDT, ovrednotenih v skladu s členom 26(3)
ali (4).
Blažilnik NVS se uporablja zgolj za odpravljanje
razlik med konstantno NVS na enoto ali delež SDT KNVS in NVS na enoto
ali delež SDT KNVS, kot je določeno v členu 31.
2.           Višina blažilnika NVS se ne
uporablja pri izračunu NVS ali konstantne NVS SDT KNVS.
3.           V blažilnik NVS je
vključena le gotovina.
4.           Blažilnik NVS se hrani v
imenu SDT na zaščitenem rezervnem računu, odprtem pri kreditni
instituciji, ki izpolnjuje zahteve iz člena 11(c). 
Rezervni račun je ločen od vseh drugih
računov SDT, računov upravitelja SDT, računov drugih
strank kreditne institucije in računov vseh drugih subjektov, ki
financirajo blažilnik NVS.
Rezervni račun ali katere koli vsote iz
rezervnega računa ne smejo biti zastavljeni, zavarovani s premoženjem in
ne smejo imeti zastavnih pravic. V primeru plačilne nesposobnosti
upravitelja SDT, kreditne institucije, kjer je odprt račun, ali
katerega koli subjekta, ki je financiral blažilnik NVS, rezervnega računa
ni mogoče uporabiti za razdelitev ali unovčenje v korist upnikov
subjekta, ki je plačilno nesposoben.
5.           Rezervni račun se
uporablja le za SDT. Prenos denarnih sredstev iz rezervnega računa se
izvede le pod pogoji iz člena 31(2)(b) in člena 31(3)(a).
6.           Depozitar SDT KNVS
preveri, da je vsak prenos z rezervnega računa v skladu s predpisi iz tega
poglavja.
7.           SDT KNVS pisno oblikuje jasen
in podroben dogovor s subjektom, ki namerava financirati dopolnitev blažilnika NVS.
V dogovoru se subjekt izrecno zavezuje, da bo financiral dopolnitev z lastnimi
finančnimi sredstvi.
Dogovor o dopolnitvi in istovetnost subjekta, ki
namerava financirati dopolnitev, sta razkrita v pravilih upravljanja sklada ali
aktih o ustanovitvi SDT KNVS.
Člen 31
Uporaba blažilnika NVS
1.           Blažilnik NVS se uporablja le
v primeru vpisov in odkupov, da bi se odpravila razlika med konstantno NVS na
enoto ali delež in NVS na enoto ali delež.
2.           Za namene odstavka 1 se
v primeru vpisov:
(a)         
kadar je konstantna NVS, pri kateri sta vpisana enota
ali delež, višja od NVS na enoto ali delež, pozitivna razlika knjiži v dobro
rezervnega računa;
(b)         
kadar je konstantna NVS, pri kateri sta vpisana
enota ali delež, nižja od NVS na enoto ali delež, negativna razlika knjiži v
breme rezervnega računa.
3.           Za namene odstavka 1 se
v primeru odkupov:
(a)         
kadar je konstantna NVS, pri kateri sta
izplačana enota ali delež, višja od NVS na enoto ali delež, negativna
razlika knjiži v breme rezervnega računa;
(b)         
kadar je konstantna NVS, pri kateri sta
izplačana enota ali delež, nižja od NVS na enoto ali delež, pozitivna
razlika knjiži v dobro rezervnega računa.
Člen 32
Postopek stopnjevanja
1.           SDT KNVS vzpostavi in
izvaja postopek stopnjevanja, ki zagotavlja, da negativno razliko med konstantno
NVS na enoto ali delež in NVS na enoto ali delež pravočasno obravnavajo
osebe, pooblaščene za delovanje v imenu sklada.
2.           Postopek stopnjevanja
zahteva, da:
(a)         
je višje vodstvo upravitelja SDT KNVS
obveščeno, ko negativna razlika doseže 10 bazičnih točk ali
njihovo ustreznico, kadar je NVS objavljena v denarni enoti;
(b)         
so upravni odbor upravitelja SDT KNVS,
pristojni organi SDT KNVS in organ ESMA obveščeni, ko
negativna razlika doseže 15 bazičnih točk ali njihovo
ustreznico, kadar je NVS objavljena v denarni enoti;
(c)         
pooblaščene osebe ocenijo vzrok za negativno
razliko in sprejmejo ustrezne ukrepe za zmanjšanje negativnih učinkov.
Člen 33
Dopolnitev blažilnika NVS
1.           Kadar se višina blažilnika NVS
zmanjša pod 3 %, jo je treba dopolniti. 
2.           Kadar blažilnik NVS ni
dopolnjen in višina blažilnika NVS en mesec ostane 10 bazičnih
točk pod 3 % iz člena 30(1), SDT samodejno preneha biti
SDT KNVS in ne sme več uporabljati metode odplačne vrednosti ali
metode zaokroževanja. 
SDT KNVS o tem nemudoma na jasen in razumljiv
način pisno obvesti vse investitorje.
Člen 34
Pooblastila pristojnega organa glede blažilnika NVS
1.           Pristojni
organ SDT KNVS je nemudoma obveščen o vsakršnem znižanju višine blažilnika
NVS pod 3 %.
2.           Pristojni
organ SDT KNVS in organ ESMA sta nemudoma obveščena, ko se
višina blažilnika NVS zniža za 10 bazičnih točk pod 3 % iz
člena 30(1). 
3.           Pristojni organ po prejemu
obvestila iz odstavka 1 skrbno spremlja SDT KNVS.
4.           Pristojni organ se po prejemu
obvestila iz odstavka 2 prepriča, da je bil blažilnik NVS dopolnjen
ali da je SDT prenehal biti SDT KNVS in so bili o tem njegovi investitorji
ustrezno obveščeni.
Poglavje VI
Zunanja podpora
Člen 35
Zunanja podpora
1.           SDT KNVS lahko dobi
zunanjo podporo le v obliki in pod pogoji iz členov 30 do 34.
2.           SDT, ki niso SDT KNVS,
lahko dobijo zunanjo podporo le pod pogoji iz člena 36.
3.           Zunanja podpora pomeni
neposredno ali posredno podporo, ki jo zagotavlja tretja stran in je namenjena
likvidnosti SDT ali bi dejansko zagotavljala likvidnost SDT ali
stabilizacijo NVS na enoto ali delež SDT.
Zunanja podpora vključuje:
(a)         
dokapitalizacijo, ki jo opravi tretja stran;
(b)         
nakup sredstev iz SDT po višji ceni, ki ga opravi
tretja stran;
(c)         
nakup enot ali deležev SDT, ki ga opravi
tretja stran, za zagotavljanje likvidnosti sklada;
(d)         
izdajo kakršnega koli eksplicitnega ali
implicitnega zavarovanja, jamstva ali pisma podpore v korist SDT, ki jo opravi
tretja stran;
(e)         
kakršen koli ukrep, ki ga opravi tretja stran,
katerega neposredni ali posredni cilj je ohraniti profil likvidnosti in NVS na
enoto ali delež SDT.
Člen 36
Izjemne okoliščine
1.           V izjemnih okoliščinah,
ki jih upravičujejo sistemske posledice ali neugodni tržni pogoji, lahko
pristojni organ dovoli SDT, ki ni SDT KNVS, da pridobi zunanjo podporo iz
člena 35, ki je namenjena likvidnosti SDT ali bi dejansko
zagotavljala likvidnost SDT ali stabilizacijo NVS na enoto ali delež SDT,
če so izpolnjeni vsi naslednji pogoji:
(a)         
SDT ustrezno utemelji potrebo po zunanji podpori in
zagotovi prepričljive dokaze o nujnosti zunanje podpore;
(b)         
zunanja podpora je omejena na zagotovljen znesek in
obdobje, v katerem je na voljo;
(c)         
pristojni organ je prepričan, da je izdajatelj
zunanje podpore finančno stabilen in ima zadostna finančna sredstva,
da lahko brez negativnih učinkov vzdrži izgube, ki lahko nastanejo zaradi
zagotavljanja zunanje podpore.
2.           Za namene odstavka 1(c)
je treba, kadar je izdajatelj zunanje pomoči subjekt, ki je pod skrbnim
nadzorom, pridobiti soglasje nadzornega organa navedenega subjekta, da se
zagotovi, da ima subjekt zadostna lastna sredstva za podporo, ki jo želi zagotoviti,
in da je v skladu s sistemom obvladovanja tveganja navedenega subjekta.
3.           Kadar so izpolnjeni pogoji za
pridobitev zunanje pomoči iz odstavka 1, SDT o tem nemudoma na jasen
in razumljiv način pisno obvesti vse investitorje.
Poglavje VII
Zahteve glede preglednosti
Člen 37
Preglednost 
1.           SDT v vseh zunanjih ali
notranjih dokumentih, poročilih, izjavah, oglaševanjih, pismih ali vseh
drugih pisnih dokazih, ki jih izda SDT ali njegov upravitelj in so naslovljeni
na potencialne investitorje, imetnike enot, delničarje, pristojne organe
ali so namenjeni distribuciji med njimi, jasno navede, ali je kratkoročni
ali standardni SDT.
SDT KNVS v vseh zunanjih ali notranjih
dokumentih, poročilih, izjavah, oglaševanjih, pismih ali vseh pisnih
dokazih, ki jih izda SDT KNVS ali njegov upravitelj in so naslovljeni na
potencialne investitorje, imetnike enot, delničarje, pristojne organe ali
so namenjeni distribuciji med njimi, jasno navaja, da gre za SDT KNVS.
2.           Vsi dokumenti SDT, ki se
uporabljajo za namene trženja, jasno vključujejo vse naslednje izjave:
(a)         
da SDT ni naložba, ki zagotovo prinaša
dobiček;
(b)         
da se SDT pri zagotavljanju likvidnosti SDT
ali stabilizacije NVS na enoto ali delež SDT ne opira na zunanjo podporo;
(c)         
da tveganje za izgubo glavnice nosi investitor.
3.           Vsakršno
sporočilo SDT ali njegovega upravitelja investitorjem ali
potencialnim investitorjem na noben način ne namiguje na to, da naložba v
enote ali deleže SDT zagotovo prinaša dobiček.
4.           Investitorji v SDT so jasno
obveščeni o metodi ali metodah, ki jih SDT uporablja za vrednotenje
sredstev iz SDT in izračunavanje NVS.
5.           Poleg informacij, ki morajo
biti zagotovljene v skladu z odstavki 1 do 4, SDT KNVS investitorjem
in potencialnim investitorjem jasno razloži, kako se uporablja metoda
odplačne vrednosti in/ali metoda zaokroževanja. SDT KNVS navede
višino svoje blažilnika NVS, postopek za odpravo razlike med konstantno NVS na
enoto ali delež in NVS na enoto ali delež ter jasno razloži vlogo blažilnika in
tveganj, povezanih z njo. SDT KNVS jasno navede načine za dopolnitev blažilnika
NVS in subjekt, ki namerava financirati dopolnitev. Investitorjem da na voljo
vse informacije o skladnosti s pogoji iz člena 29(2)(a) do (g).
Člen 38
Poročanje pristojnim organom
1.           Upravitelj za vsak upravljani
SDT posreduje informacije pristojnemu organu SDT vsaj vsako
četrtletje. Upravitelj na zahtevo zagotovi informacije tudi pristojnemu
organu upravitelja, če se razlikuje od pristojnega organa SDT.
2.           Informacije, posredovane v
skladu z odstavkom 1, zajemajo naslednje točke:
(a)         
vrsto in značilnosti SDT;
(b)         
kazalnike portfelja, kot so skupna vrednost
sredstev, NVS, tehtana povprečna zapadlost, tehtano povprečno
trajanje, razčlenitev zapadlosti, likvidnost in donos;
(c)         
velikost in razvoj blažilnika NVS;
(d)         
rezultate testov izjemnih situacij;
(e)         
informacije o sredstvih portfelja SDT:
(i) značilnosti vsakega sredstva, kot so
ime, država, kategorija izdajatelja, tveganje ali zapadlost in dodeljena
notranja bonitetna ocena;
(ii) vrsta sredstva, vključno s podrobnostmi
o nasprotni strani v primeru izvedenih finančnih instrumentov ali pogodb o
začasnem odkupu;
(f)           
informacije o obveznostih SDT, ki
vključujejo naslednje točke:
(i) državo, v kateri ima investitor sedež;
(ii) kategorijo investitorja;
(iii) dejavnost vpisov in odkupov.
Po potrebi in z ustrezno utemeljitvijo lahko
pristojni organi zahtevajo dodatne informacije.
3.           Organ ESMA pripravi
osnutke izvedbenih tehničnih izvedbenih standardov za vzpostavitev
predloge za poročanje, ki vsebuje vse informacije iz odstavka 2.
Komisiji se podeli pooblastilo za sprejetje
izvedbenih tehničnih standardov iz prvega pododstavka v skladu
s členom 15 Uredbe (EU) št. 1095/2010.
4.           Pristojni organi
organu ESMA posredujejo vse informacije, ki so jih prejeli v skladu s tem
členom, in vsa druga obvestila ali informacije, ki so si jih izmenjali s
SDT ali njegovim upraviteljem na podlagi te uredbe. Take informacije se
posredujejo organu ESMA najpozneje 30 dni po koncu četrtletnega
poročevalnega obdobja. 
Organ ESMA zbere informacije za oblikovanje
centralne podatkovne zbirke za vse ustanovljene SDT, ki so upravljani ali
trženi v Uniji. Evropska centralna banka lahko dostopa do te podatkovne zbirke
le iz statističnih razlogov.
Poglavje VIII
Nadzor
Člen 39
Nadzor, ki ga izvajajo pristojni organi
1.           Pristojni organi redno nadzorujejo
skladnost s to uredbo.
2.           Pristojni organ SDT je
odgovoren za nadzor skladnosti s pravili iz poglavij II do VII.
3.           Pristojni organ SDT je
odgovoren za nadzor izpolnjevanja obveznosti iz pravil upravljanja sklada ali
iz aktov o ustanovitvi sklada, ter obveznosti iz prospekta, ki so skladne s to
uredbo.
4.           Pristojni organ upravitelja
je odgovoren za nadzor ustreznosti ureditve in organizacijske strukture
upravitelja, da lahko upravitelj SDT izpolnjuje obveznosti in pravila v
zvezi s sestavo in delovanjem vseh SDT, ki jih upravlja.
5.           Pristojni organi spremljajo
KNPVP ali AIS, ki so ustanovljeni ali trženi na njihovem ozemlju, da preverijo,
ali uporabljajo poimenovanje SDT ali namigujejo, da so SDT, samo, kadar so
v skladu s to uredbo.
Člen 40
Pooblastila pristojnih organov
1.           Pristojni organi dobijo vsa
nadzorna in preiskovalna pooblastila, ki jih potrebujejo za opravljanje svojih
nalog v skladu s to uredbo. 
2.           Pooblastila, dodeljena
pristojnim organom v skladu z direktivama 2009/65/ES in 2011/61/EU, se
izvajajo tudi v zvezi s to uredbo.
Člen 41
Pooblastila in pristojnosti organa ESMA
1.           Organ ESMA ima
pooblastila za izvajanje nalog, ki mu jih nalaga ta uredba.
2.           Pooblastila organa ESMA
v skladu z direktivama 2009/65/ES in 2011/61/EU se izvajajo tudi v zvezi s
to uredbo in v skladu z Uredbo (ES) št. 45/2001. 
3.           Za namene Uredbe (EU)
št. 1095/2010 je ta uredba vključena v vse nadaljnje pravno
zavezujoče akte Unije, ki prenašajo naloge na organ iz
člena 1(2) Uredbe (EU) 1095/2010.
Člen 42
Sodelovanje med organi
1.           Če se pristojni organ
SDT in pristojni organ upravitelja razlikujeta, za izvajanje svojih dolžnosti v
skladu s to uredbo sodelujeta in izmenjujeta informacije.
2.           Pristojni organi sodelujejo z
organom ESMA za namen opravljanja njihovih dolžnosti iz te uredbe v skladu
z Uredbo (EU) št. 1095/2010.
3.           Pristojni organi in
organ ESMA si izmenjujejo vse informacije in dokumentacijo, ki so potrebne
za opravljanje njihovih dolžnosti iz te uredbe v skladu z Uredbo (EU)
št. 1095/2010, zlasti za prepoznavanje in odpravo kršitev te uredbe. 
Poglavje IX
Končne določbe
Člen 43
Obravnava obstoječih KNPVP in AIS
1.           Obstoječi KNPVP ali AIS,
ki vlaga v kratkoročna sredstva in ima različne ali kumulativne
cilje, ki ponujajo donose v skladu z obrestnimi merami na denarnem trgu ali
ohranjajo vrednost naložbe, šest mesecev od datuma začetka veljavnosti te
uredbe svojemu pristojnemu organu predloži zahtevo z vsemi dokumenti in dokazi,
ki izkazujejo skladnost s to uredbo.
2.           Pristojni organ najpozneje
dva meseca po prejemu zahteve oceni, ali je KNPVP ali AIS v skladu s to uredbo
glede na člena 3 in 4. Pristojni organ izda odločitev in o njej
nemudoma obvesti KNPVP ali AIS.
3.           Z odstopanjem od prvega
stavka člena 30(1) obstoječi KNPVP ali AIS, ki izpolnjuje merila za opredelitev
SDT KNVS, določena v členu 2(10), oblikuje blažilnik NVS, ki znaša vsaj:
(a)         
1 % skupne vrednosti sredstev SDT KNVS v enem
letu od začetka veljavnosti te uredbe;
(b)         
2 % skupne vrednosti sredstev SDT KNVS v dveh letih
od začetka veljavnosti te uredbe;
(c)         
3 % skupne vrednosti sredstev SDT KNVS v treh letih
od začetka veljavnosti te uredbe.
4.           Za namene odstavka 3 tega
člena se sklicevanje na 3 % v členih 33 in 34 razlaga kot
sklicevanje na zneske blažilnika NVS, navedene v točkah (a), (b) in (c)
odstavka 3.
Člen 44
Izvajanje pooblastila
1.           Pooblastilo za sprejetje
delegiranih aktov se Komisiji podeli pod pogoji iz tega člena. 
2.           Pooblastilo za sprejetje
delegiranih aktov iz členov 13 in 19 se Komisiji podeli za
nedoločen čas od datuma začetka veljavnosti te uredbe.
3.           Pooblastilo iz členov 13
in 19 lahko kadar koli prekliče Evropski parlament ali Svet. Z
odločitvijo o preklicu preneha veljati prenos pooblastila, naveden v tej
odločitvi. Odločitev začne veljati dan po objavi v Uradnem listu
Evropske unije ali na poznejši dan, ki je določen v njem. Preklic ne
vpliva na veljavnost že veljavnih delegiranih aktov.
4.           Takoj ko Komisija sprejme
delegirani akt, o tem istočasno uradno obvesti Evropski parlament in Svet.
5.           Delegirani akti, sprejeti v
skladu s členoma 13 in 19, začnejo veljati le, če niti
Evropski parlament niti Svet ne nasprotujeta delegiranemu aktu v roku dveh
mesecev od uradnega obvestila Evropskemu parlamentu in Svetu o tem aktu ali
če sta pred iztekom tega roka tako Evropski parlament kot Svet obvestila
Komisijo, da mu ne bosta nasprotovala. Na pobudo Evropskega parlamenta
ali Sveta se navedeni rok podaljša za dva meseca. 
Člen 45
Pregled
V treh letih od začetka veljavnosti te
uredbe Komisija pregleda ustreznost te uredbe z vidika skrbnega in varnega
poslovanja ter z gospodarskega vidika. Med pregledom se zlasti preučita
delovanje blažilnika NVS in delovanje te blažilnika KNVS glede na tiste SDT KNVS,
ki bodo morda v prihodnosti osredotočili svoje portfelje na dolžniške
instrumente, ki jih izdajo ali za katere jamčijo države članice. Pri
pregledu se:
(a)         
analizirajo izkušnje, pridobljene pri uporabi te
uredbe, vpliv na investitorje, SDT in upravitelje SDT v Uniji;
(b)         
oceni vloga, ki jo imajo SDT pri nakupu dolžniških
instrumentov, ki jih izdajo ali za katere jamčijo države članice;
(c)         
upoštevajo posebne značilnosti dolžniških
instrumentov, ki jih izdajo ali za katere jamčijo države članice, in
vloga, ki jo imajo ti dolžniški instrumenti pri financiranju držav članic;
(d)         
upošteva poročilo iz člena 509(3) Uredbe
(EU) št. 575/2013;
(e)         
upošteva regulativni razvoj na mednarodni ravni.
Rezultati pregleda, ki se jim po potrebi
priložijo ustrezni predlogi za spremembe, se posredujejo Evropskemu parlamentu
in Svetu. 
Člen 46
Začetek veljavnosti
Ta uredba začne veljati dvajseti dan po
objavi v Uradnem listu Evropske unije.
Ta uredba je v celoti zavezujoča
in se neposredno uporablja v vseh državah članicah.
V Bruslju,
Za Evropski parlament                                  Za
Svet
Predsednik                                                     Predsednik
[1]               Resolucija
Evropskega parlamenta z dne 20. novembra 2012 o bančništvu v senci
(2012/2115(INI)).
[2]               UL C
, , str. .
[3]               Direktiva 2009/65/ES
Evropskega parlamenta in Sveta z dne 13. julija 2009
o usklajevanju zakonov in drugih predpisov o kolektivnih naložbenih
podjemih za vlaganja v prenosljive vrednostne papirje (KNPVP) (UL L 302, 17.11.2009, str. 32).
[4]               Direktiva 2011/61/EU
Evropskega parlamenta in Sveta z dne 8. junija 2011
o upraviteljih alternativnih investicijskih skladov in spremembah
direktiv 2003/41/ES in 2009/65/ES ter uredb (ES)
št. 1060/2009 in (EU) št. 1095/2010 (UL L 174, 1.7.2011, str. 1).
[5]               Uredba (EU)
št. 648/2012 Evropskega parlamenta in Sveta z dne 4. julija 2012
o izvedenih finančnih instrumentih OTC, centralnih nasprotnih
strankah in repozitorijih sklenjenih poslov
(UL L 201, 27.7.2012, str. 1).
[6]               Delegirana
uredba Komisije (EU) št. 231/2013 z dne 19. decembra 2012 o
dopolnitvi Direktive 2011/61/EU Evropskega parlamenta in Sveta v zvezi z
izjemami, splošnimi pogoji poslovanja, depozitarji, finančnim vzvodom,
preglednostjo in nadzorom (UL L 83, 22.3.2013, str. 1).
[7]               Uredba
(EU) št. 1095/2010 Evropskega parlamenta in Sveta z dne 24. novembra 2010 o
ustanovitvi Evropskega nadzornega organa (Evropski organ za vrednostne papirje
in trge) in o spremembi Sklepa št. 716/2009/ES ter razveljavitvi Sklepa Komisije
2009/77/ES (UL L 331, 15.12.2010, str. 84).
[8]               Direktiva
95/46/ES Evropskega parlamenta in Sveta z dne 24. oktobra 1995 o varstvu
posameznikov pri obdelavi osebnih podatkov in o prostem pretoku takih podatkov
(UL L 281, 23.11.1995, str. 31).
[9]               Uredba
(ES) št. 45/2001 Evropskega parlamenta in Sveta z dne 18. decembra 2000 o
varstvu posameznikov pri obdelavi osebnih podatkov v institucijah in organih
Skupnosti in o prostem pretoku takih podatkov (UL L 8, 12.1.2001, str. 1).
[10]             Uredba
(EU) št. 575/2013 Evropskega parlamenta in Sveta z dne 26. junija 2013 o
bonitetnih zahtevah za kreditne institucije in investicijska podjetja ter o
spremembi Uredbe (EU) št. 648/2012, UL L 176, 27.6.2013, str. 1–337.
[11]             Sedma
direktiva Sveta 83/349/EGS z dne 13. junija 1983 o konsolidiranih
računovodskih izkazih, ki temelji na členu 54(3)(g) Pogodbe;
UL L 193, 18.7.1983, str. 1–17.